|  |  |  |  |
| --- | --- | --- | --- |
|  | ملګري ملتونه | A/HRC/51/XX | |
| _unlogo | عمومي غونډه | | Distr.: General  XX August 2022  Original: English |

**د بشري حقونو شورا**

**یوپنځوسمه ناسته**

**۱۲ سپتمبر نه تر ۷ اکټوبر پورې**

د اجنډا مواد XXXX

**د ملګرو ملتونو د بشري حقونو د عالي کمیشنر کلنی راپور**

**او د عالي کمیشنر او د عمومي منشي د دفترونو راپورونه**

تخنیکي مرسته او ظرفیت لوړونه

په افغانستان کې د بشري حقونو وضعیت

**د بشري حقونو شورا ۵۱مې ناستې ته په افغانستان کې د بشري حقونو د وضعیت په اړه د ځانګړي راپور ورکوونکي راپور**

|  |
| --- |
| *لنډیز*  د تازه ګومارل شوي ځانګړي راپور ورکوونکي له خوا لومړنی سپارل شوی راپور د ۲۰۲۱ کال د اګست میاشت له ۱۵ راهیسې، چې طالبان واک ته ورسیدل، ترسره شوو پېښو ته کتنه کوي چې په دې کې د ښځو په وړاندې تاوتریخوالی او تبعیض، د شخړې اړوندې سرغړونې، د بیان پر ازادۍ، ټولنو او سوله ییزو غونډو باندې محدودیتونه، اقتصادي، ټولنیز او کلتوري حقونه، او عدلي تبعیضونه شامل دي. همدا ډول دا راپور د ځانګړي راپور ورکوونکي لیدلوری او د کاري سفر لومړیتوبونه هم معرفي کوي. |

I. پېژندګلوي

۱. دا راپور، چې د بشري حقونو شورا د ۴۸/۱ پرېکړه لیک په تعقیب سپارل شوی دی، د ۲۰۲۱ کال د اګست میاشت په ۱۵مه د اسلامي جمهوریت له سقوط څخه د ۲۰۲۲ کال تر جولای میاشت پورې په افغانستان کې د بشري حقونو حالت تشریح کوي.

۲. ځانګړي راپور ورکوونکي د ۲۰۲۲ کال په می میاشت کې خپله دنده پیل کړه او افغانستان ته یې خپل لومړی سفر د ۲۰۲۲ کال د می میاشت له ۱۵مې تر ۲۶مې نېټې ترسره کړ. نوموړی هلته د خپلې تېرې کړې مودې په دوران کې د حاکمو چارواکو له همکارۍ څخه مننه کوي، چې له نوموړي سره یې په لوړه کچه لیدنې لرلې، او نوموړي ته یې اجازه ورکړې وه چې له توقیف خونو، ښوونیزو او روغتیايي مرکزونو څخه لیدنه وکړي. نوموړی د حاکمو چارواکو ارادې ته خوشبینه دی چې له ماموریت لرونکو سره یې نظرونه تبادله کول او راتلونکو مذاکراتو ته سترګې په لار دی. ځانګړي راپور ورکوونکي د خپل سفر په دوران کې د ښځینه ډلو، د لږه کیو د استازو، معلولیت لرونکو او ماشومانو په ګډون، د مدني ټولنې له استازو سره هم لیدنې کتنې درلودې چې نوموړی یې د احسان پوروړی دی.

۳. ځانګړي راپور ورکوونکي له ملګرو ملتونو او نورو ادارو، پراخ شمېر غړو دولتونو سره تعامل لرلی دی او له ۱۰۰۰ څخه زیاتو سهم لرونکو سره یې له ۱۰۰ څخه زیاتې ناستې ترسره کړې دي. نوموړي په آنلاین او مخامخ غونډو کې ګډون کړی دی، چې په کې د بشري حقونو شورا په ۵۰مه ناسته کې د ښځو او نجونو پر وضعیت باندې بېړني بحث کې د ځانګړې کړنلارې د همغږۍ کمېټې په استازیتوب ګامونه هم شامل دي. همدا ډول نوموړي په دوحه کې د قطر حکومت استازو او په استانبول کې د بهر مېشتو افغانانو له استازو سره هم کتلي دي.

۴. په دې راپور کې د ځانګړي راپور ورکوونکي له خوا ترلاسه شوي او د هغه د سفر پر مهال راغونډ شوي معلومات شامل دي. په دې راپور کې کارول شوي معلومات د امکان پر مهال د ګڼو سرچینو په کارولو سره مؤثق شوي او تائید شوي دي. په دې راپور کې د وضعیت لومړنۍ ارزونه شامله ده او د بشري حقونو ځانګړو موضوعاتو ته به په راتلونکو راپورونو کې مفصله پاملرنه وشي. ځانګړي راپور ورکوونکي د راپور په اوږدو کې د جنسیت لیدلوري ته ځای ورکړی دی او قرباني-محوره تګلاره یې خپله کړې ده، چې د اړتیا پر مهال یې د بشري حقونو د مدعي سرغړونو په اړه د معلوماتو سرچینې پټې ساتلې دي.

II. د سفر لیدلوری او لومړیتوبونه

۵. ځانګړی راپور ورکوونکی د دې لومړني راپور له فرصت څخه په ګټې اخیستلو د خپل کاري سفر د پلي کولو په اړه نظرونه بیانوي.

۶. د ځانګړي راپور ورکوونکي لومړنی مکلفیت "د بشري حقونو د اوسني وضعیت په اړه راپور ورکول او د ښه والي لپاره یې سپارښتنې"[[1]](#footnote-2) وړاندې کول دي، چې د اوسني راپور اصلي موخه ده. نوموړی به د عمومي اعلامیو او ملاحظاتو له لارې د بشري حقونو د وضعیت په اړه دوامدارو راپور ورکولو ته ادامه ورکوي. نوموړی په پام کې لري چې د موضوعي ستونزو په اړه څېړنې ترسره کړي، له مخکښو متفکرانو، څېړنیزو او علمي نهادونو سره له نږدې کار وکړي، د بشري حقونو شورا کې کنفرانس رسالې وړاندې کړي او د ملګرو ملتونو د بشري حقونو له نورو میکانیزمونو سره ښکېل شي چې ډاډ ترلاسه کړي چې د افغانستان وضعیت د سیاسي او بشري حقونو د اجنډا په سر کې وساتل شي.

۷. د دې په پام کې نیولو سره چې په یاد سفر کې "په افغانستان کې د بشري حقونو د وضعیت اړوند..........د معلوماتو پلټلو، ترلاسه کولو، تحلیلولو او پرې عمل کولو"[[2]](#footnote-3) او "په ځانګړې توګه د حقیقت موندلو په برخه کې" او د عدلي طب په شمول په نورو ساحو کې د تخصص وړاندې کولو مسؤلیت شامل دی، ځانګړی راپور ورکوونکی فکر کوي چې د نوموړي په سفر کې د حساب ورکونې مهمه برخه شامله ده او پلان لري چې مخکې یې یوسي. نوموړی وړاندې یادوي چې د نوموړي په سفر کې "د هغو بشري حقونو د مکلفیتونو په پوره کولو کې مرسته کول شامل دي چې له هغو نړیوالو تړونونو څخه راپورته کېږي چې افغانستان تصویب کړي دي". په دې کې د دولتونو هغه مکلفیت شامل دی چې د بشري حقونو جدي سرغړونې وپلټي، تعقیب یې کړي او په سزا یې ورسوي. "د سفر په کارونو کې د قرباني-محوره تګلارې" خپلولو کې باید اغېزناک جبران ته د دوی د حق لومړیتوب ورکول هم شامل وي چې د مدني او سیاسي حقونو د نړیوال کنوانسیون (ICCPR) په ۲مه ماده کې وضع شوی دی[[3]](#footnote-4). په دې اړه نور حکمونه د ۴۸/۱ پرېکړه لیک په ۶ عملیاتي فقره کې وړاندې شوي دي چې وايي "د بشري حقونو د سرغړونې او ناوړه استفادې او د نړیوال بشري قانون د سرغړونو په اړه د یوې چټکې، خپلواکې او بې پلوې کتنې یا پلټنې پیلولو بیړه، چې معافیت پای ته ورسوي، حساب ورکونه تضمین کړي او سرغړوونکي عدالت ته راکش کړي"[[4]](#footnote-5).

۸. ځانګړی راپور ورکوونکی وړاندیز کوي چې له حاکمو چارواکو او نورو افغان سهم لرونکو سره د بشري حقونو د لوړاوي او خوندیتوب لپاره کار وکړل شي او د تړون نهادونو (Treaty Bodies) او نړیوالې مهالنۍ بیاکتنې (Universal Periodic Review) په شمول، د ملګرو ملتونو د بشري حقونو د میکانیزمونو له خوا سپارښتنو په پلي کولو کې ورسره مرسته وکړل شي، چې په دې کې د پایښت لرونکو پراختیايي موخو په ترلاسه کولو کې مرسته کول هم شامل دي.

۹. ځانګړی راپور ورکوونکی پلان لري چې له حاکمو چارواکو سره د بشري حقونو وکالت پرمخ وړلو ته ادامه ورکړي، چې پر نړیوالو حقوقي مکلفیتونو او ټولنیزو او اقتصادي ګټو باندې ټینګار کوي چې یوه ټولنه یې د بشري حقونو او پراختیايي موخو په پوره کولو سره ترلاسه کوي. نوموړی به له نړیوالو تړونونو څخه د راپورته کیدونکو مسؤلیتونو راپورته کولو ته ادامه ورکوي چې افغانستان تصویب کړي دي، په داسې حال کې چې د سپارښتنو په پلي کولو کې به مرسته کوي.

۱۰. ځانګړی راپور ورکوونکی پلان لري چې د یوناما او په افغانستان کې د ملګرو ملتونو د نورو موجودو ادارو په شمول، د ملګرو ملتونو له نورو میکانیزمونو سره کار وکړي. نوموړی به له نږدې څخه په افغانستان کې او د بهرمېشتو افغانانو له مدني ټولنو سره ښکېل وي، او د اوږدمهاله ثبات او پراختیا لپاره یې د دوی مرکزي نقش درک کړی دی. نوموړی د بشري حقونو په لوړاوي او خوندیتوب کې د بشري حقونو د مدافعینو، په ځانګړې توګه ښځو، د مهم نقش ملاتړ کوي. نوموړی به د معلوماتو راټولولو او خوندي کولو په شمول د بشري حقونو د سرغړونو او ناوړه استفادې د ادعاوو تحلیلولو او پرې عمل کولو ته ادامه ورکوي چې موخه یې حساب ته د سرغړوونکو راکشول دي.

۱۱. ځانګړی راپور ورکوونکی به د سفر د مفاهمې له کړنلارو څخه د انفرادي شکایتونو د شریکولو او د حاکمو چارواکو سره د اندېښنو شریکولو لپاره کار اخلي. نوموړي ځايي ژبو ته د خپلو راپورونو، اعلامیو او د مفاهمو ژباړل پیل کړي دي، او هیله لري چې غړي دولتونه به د دې چارې د ادامې لپاره د سرچینو غوښتنو ته په مثبت نظر وګوري.

III. شالید

۱۲. د ۲۰۲۱ کال د اګست میاشت په ۱۵مه نېټه، طالبانو د ګڼو ولایتي مرکزونو تر چټکو نیولو وروسته د کابل واک ترلاسه کړ. د نړیوالو د تخلیې عملیاتو پر مهال په کابل نړیوال هوايي ډګر کې ګډوډي رامنځ ته شوه، چې د اګست په ۲۶مه نېټه پرې برید وشو او ۱۸۳ تنه په کې ووژل شول. د اګست په ۲۹مه، د متحده ایالتونو په هوايي برید کې د اوو ماشومانو په ګډون د یوې کورنۍ ۱۰ تنه غړي ووژل شول[[5]](#footnote-6). د اګست په ۳۰مه ، نړیوال ځواک وتلي ول. د سپټمبر په ۶مه، طالبانو پنجشېر ولایت ونیو، چې د طالبانو پر وړاندې د اوږد مقاومت سیمه وه، او پر افغانستان باندې یې خپل بشپړ سیمه ییز واک اعلان کړ.

۱۳. طالبانو د افغانستان د اسلامي امارت په نوم دولت اعلان کړ، هغه نوم چې طالبانو د ۱۹۹۶-۲۰۰۱ ترمنځ د هیواد د واک پر مهال کارولو. د طالبانو د امارت مشري یو امیر کوي چې د ستر رهبر په نوم هم یادېږي، چې پر ټولو دیني، سیاسي او نظامي مسائلو باندې بشپړ واک لري.

۱۴. د ۲۰۲۱ کال د سپټمبر میاشت په ۷مه نېټه، طالبانو خپله ټوله نارینه، تر ډېره له پښتنو تشکیل شوې کابینه او په ملي او ولایتي کچه نورې مهمې څوکۍ اعلان کړلې. ګومارل شوي کسان د طالبانو غړي و، چې ډېری یې د ملګرو ملتونو د امنیت شورا (۱۲۷۶) او انفرادي غړو هیوادونو د تحریم لستونو کې و. دا اداره د ملګرو ملتونو له خوا په رسمیت پېژندل شوې نه ده او له همدې امله په دې راپور کې د حاکمو چارواکو په نوم یادېږي.

۱۵. که څه هم طالبانو په تکرار سره ادعا کړې ده چې اداره یې ټولشموله ده، خو په کې د جنسیتي، نژادي، مذهبي، سیاسي او جغرافیوي تنوع څرک نه ښکاري. د ۲۰۲۲ کال د جون میاشت له ۳۰مې د جولای میاشت تر ۲مې نېټې پورې، په کابل کې د دیني عالمانو او روحانیونو ۴۵۰۰ کسیزه ستره غونډه د یوې ټولشمولې سیاسي پروسې د رامنځ ته کولو یو بل ضایع شوی فرصت دی. په بشپړه توګه له نارینه وو جوړې دې غونډې کې تنوع نه وه او د حاکمو چارواکو له بیاتائید شوي ملاتړ پرته یې هیڅ ترلاسه نه کړای شول[[6]](#footnote-7).

۱۶. د ۲۰۲۲ کال په مارچ میاشت کې، د حاکمو چارواکو کابینې"د راستنیدو او اړیکو کمیسیون" ایجادول تصویب کړل چې موخه یې افغانستان ته د مهمو شخصیتونو د ستنیدلو هڅول دي[[7]](#footnote-8). که څه هم دا پروګرام د پخلاینې پر لور د یو ګام ژمنه کوي، خو لاندې بحث شوي عوامل، چې صحرايي محاکمې او د اګست پر ۱۷مه اعلان شوې عفوې پلي کولو کې پاتې راتلل په کې شامل دي، داسې څرګندوي چې د یوې ټولشمولې او استازولي کوونکې ادارې په نشتوالي کې به کافي پایلې ونه لري.

۱۷. حاکمو چارواکو اساسي قانون ملغی اعلان کړ او د افغانستان د بشري حقونو خپلواک کمسیون، د پارلمان دواړو مجلسونو، د ټاکنو کمیسیون، او د ښځو چارو وزارت، د پارلماني چارو وزارت او سولې وزارت په شمول یې د خپلواکې څارنې میکانیزمونه او ادارې ټولې منحل کړې.

۱۸. افغانستان په یو پېچلي اقتصادي ناورین کې راګېر دی، چې طبیعي پېښو دا بشري بېړنی حالت نور هم ګړندی کړی دی چې د طالبانو له واک وړاندې پیل شوی و. د خالصو کورنیو تولیداتو سرانه د ۲۰۲۰ کال د پای او د ۲۰۲۱ کال د پای ترمنځ ۳۴ سلنه راولویده. افغانستان په تېرو دوو لسیزو کې ستر نړیوال ملاتړ ترلاسه کړی و چې بشري پراختیايي پرمختګ یې په نړۍ کې تځار ټولو بد څخه د عاید په کچه اوسط هیواد ته پورته شوی و. د طالبانو تر واک وروسته، افغان اقتصاد د نړیوال ملاتړ له دریدلو سره سم سقوط وکړ. دا ستونزه له نړیوال بانکي سیستم څخه د طالبانو تر واک لاندې د افغانستان مرکزي بانک له قطع کیدلو سره نوره هم سخته شوې ده چې په دې کې د هیواد بهرنیو اسعاري زېرمو ته لاسرسی هم شامل دی.

IV. د نړیوال حقوقي چوکاټ پلي کول

۱۹. حاکم چارواکي پر هیواد باندې اغېزناک واک لري او له همدې امله د هغو مکلفیتونو د اداء کولو مسؤلیت لري چې له هغو نړیوالو بشري حقونو او بشري تړونونو څخه راپورته کېږي چې افغانستان یې غړی دی، پرته له دې چې د حکومت رسمي بدلون یې په رسمیت پېژندل شوی وي یا نه وي.

۲۰. له ځانګړي راپور ورکوونکي سره په ناستو کې، حاکمو چارواکو منلې ده، چې د دوی له نظره، د نړیوالو بشري اصولو ډېره برخه له شریعت څخه د دوی له پوهې سره مطابقت لري او دوی د افغانستان نړیوالو مکلفیتونو اداء کولو ته ژمن دي. ځانګړي راپور ورکوونکي له دوی څخه غوښتنه کړې ده چې د بشري حقونو هغه معیارونه په بشپړه توګه پلي کړي چې افغانستان په خپلواکه توګه تصویب کړي دي، چې په کې د ملکي او سیاسي حقونو نړیوال کنوانسیون (ICCPR)؛ د اقتصادي، ټولنیزو او کلتوري حقونو نړیوال کنوانسیون (ICESCR)؛ د نژادي تبعیض د له منځه وړلو کنوانسیون؛ د تعذیب او نورو جابرانه، ناانساني یا بې عزته چلند یا شکنجې پر ضد کنوانسیون؛ د ښځو پر وړاندې د تبعیض د ټولو ډولونو له منځه وړلو کنوانسیون (CEDAW)؛ د ماشومانو د حقونو کنوانسیون؛ د معلولیت لرونکو اشخاصو د حقونو کنوانسیون (CRPD)؛ او د جزا د نړیوالې محکمې د روم اساسنامه شامل دي.

V. د بشري حقونو د وضعیت په اړه مشاهدې

الف.  د ښځو او نجونو د بشري حقونو وضعیت

۲۱. ځانګړي راپور ورکوونکي د طالبانو تر واک ته رسیدلو وروسته د ښځو او نجونو د ملکي، سیاسي، اقتصادي، ټولنیزو او کلتوري حقونو په کارولو کې د ستر پرشاتګ په اړه خپلې جدي اندېښنې وړاندې کړې دي. په هیڅ بل هیواد کې ښځې او نجونې په دومره چټکۍ سره د ژوند له ټولو عرصو څخه ورکې شوې نه دي، نه هم د ژوند په ټولو اړخونو کې دومره څنګ ته شوې دي. له دې هر څه سره سره، ښځې او نجونې د خپلو حقونو د ساتلو په برخه کې په لومړۍ کرښه کې ولاړې دي او د حساب ورکونې غوښتنه کوي. یوې ښځې له ځانګړي راپور ورکوونکي سره په ناسته کې وویل "*افغانې مېرمنې د مقاومت او پیاوړتیا په ارزښت پوهېږي، موږ د شخړو په دوران کې په کلونو کلونو سختۍ او دردونه زغملي دي، موږ خپل زامن او لوڼې خپله خارو ته سپارلې دي، خو هغه وېره او درد چې موږ یې د نړیوالې ټولنې له خوا هېریدلو په احساسولو سره، د خپل او د خپلو لوڼو د راتلونکي په اړه لرو، تر ټولو سخت درد دی*".[[8]](#footnote-9)

۲۲. ځانګړی راپور ورکوونکی یادونه کوي چې په افغانستان کې د تاریخ په اوږدو کې ښځې له تبعیض سره مخ شوې دي. خو په تېرو دوو لسیزو کې افغانستان د ښځو او نجونو د بشري حقونو د تحقق پر لور مهم ګامونه پورته کړي ول. په دې کې د ۲۰۰۴ کال اساسي قانون او د ښځو پر وړاندې د تاوتریخوالي د له منځه وړلو قانون په شمول نورو قوانینو کې د ښځو د حقونو او جنسیت مساوات ځای پرځای کول، د ښځو پر وړاندې د تاوتریخوالي له منځه وړلو کنوانسیون تصویبول، او د ښځو چارو وزارت، د افغانستان د بشر حقونو کمیسیون، او د جنسیت پر بنسټ تاوتریخوالي لپاره د ځانګړو مرستندویه خدمتونو او حساب ورکونې میکانیزمونو ایجادول شامل دي. د ښځو او نجونو د ښوونې او روزنې، روغتیا او په دولتي چارو کې د ښځو د ګډون په برخه کې د پام وړ پرمختګ شوی و. ځانګړی راپور ورکوونکی د عامه ژوند په ټولو برخو کې د ښځو د مجازي ورکیدلو په اړه ژوره اندېښنه لري. د طالبانو تر واک وړاندې، ښځو د پارلمان څوکۍ اشغال کړې وې، د وزارت او دیپلوماتیکو بستونو او لوړو مقامونو لکه قضا او د خپلواکو کمیسیونونو تر مشرۍ پورې رسیدلې وې. اوس یې هیڅ یوه په یادو څوکیو پاتې نه ده.

۲۳. حاکم چارواکي وايي چې د ښځو حقونه تر شریعت لاندې خوندي دي، خو تر اوسه پورې اخیستل شوي ګامونه اندېښنې راپاروي چې په عمل کې دا خبره د ښځو او نجونو لپاره څه معنی لري. د ۲۰۰۴ اساسي قانون او د ټولو نورو قوانینو تعلیق د ښځو او نجونو حقوقي حیثیت تر پوښتنې لاندې راولي. د ښځو لپاره د ځانګړو محاکمو منحلول او ښځینه قاضیانو ته د کار اجازې ورکولو اړوند د حاکمو چارواکو د ارادې نشتوالي عدالت ته د ښځو پر لاسرسي باندې منفي اغېز کړی دی.

۲۴. ځانګړی راپور ورکوونکی د هغو بې شمېره راپورته کیدونکو حکمونو په اړه هم ژوره اندېښنه لري چې د ښځو او نجونو پر حقونو باندې اغېز لري. په بېلګو کې یې د نجونو د منځنیو ښوونځیو او لېسو تړل، د حجاب اجباري اغوستل، پر ښځو زور راوړل چې له اړتیا پرته له کوره ونه وځي، له محرم پرته پر سفرونو باندې بندیز لګول، د ښځینه وکیلانو د وکالت جوازونو لغوه کول او له ښځو غوښتنه کول چې رنګه کالي وانه غوندي، شامل دي. تر ټولو ځانګړې اندېښنه د دې فرمان په اړه ده چې د کورنۍ نارینه غړو ته به د ښځو د ناسم سلوک له امله سزا ورکول کېږي، چې په اغېزناک ډول د ښځو استازیتوب محوه کوي او د کورني تاوتریخوالي زیاتول هڅوي: ځانګړي راپور ورکوونکي اوریدلي "*طالبانو حتی زموږ پر عادي، لوستو نارینه وو هم اغېز کړی دی، او د دوی په ذهنیت او سلوک کې یې بدلون راوستی*". له یوه فرمان پرته چې د ۲۰۲۱ کال د ډسمبر پر ۲۸مه صادر شوی دی (چې اجباري ودونه منع کوي، کونډو ته په میراث کې حق ورکوي او د نوي واده پر مهال د مهر حق ورکوي، او اظهار کوي چې د حاکمو چارواکو محکمې به هغه عرېضې څېړي چې ښځې په کې ښکېلې وي)، دا فرمانونه د ښځو او نجونو له حقونو سرغړونه کوي. د ښځو د تګ راتګ ازادۍ باندې دا زیاتیدونکي محدودیتونه د دوی پر وړتیا باندې د پام وړ اغېز لري چې روغتیا او ښوونې او روزنې ته لاسرسی ولري، معاش وګټي، د خوندیتوب غوښتنه وکړي او له تاوتریخوالي څه وتښتي. په ټولیزه توګه، دې فرمانونو د ښځو او نجونو پر رواني روغتیا باندې اغېز کړی دی، او یو ډول د نهیلۍ حس یې رامنځ ته کړی دی.

۲۵. له دې تبعیضي ګامونو سره سره، حتی د ګواښونو، توقیف او تاوتریخوالي په وړاندې، افغانې مېرمنې سوله ییزو لاریونونو او مقاومت ته ادامه ورکوي؛ دوی ملاتړ ته اړتیا لري. یوې ښځې چې له ځانګړي راپور ورکوونکي سره یې په کابل کې ناسته لرله وویل "*موږ به سرلوړې ګرځو، موږ د دې مستحقې نه یو چې په خپلو کورونو کې بندیانې شو، پرته له دې چې زده کړې او کار وکړو، موږ به تر هغه پورې خپل غږ پورته کولو ته ادامه ورکوو چې غږ مو واوریدل شي. موږ به د خپلو حقونو او عزت لپاره مبارزه کوو*".

(الف) ښوونه او روزنه

۲۶. د ۱۹۹۶-۲۰۰۱ ترمنځ چې طالبان په واک کې ول، د نجونو ښوونځي تړل شوي ول. د دوی له ژمنې سره سره چې نجونې به د ۲۰۲۲ کال د مارچ میاشت له ۲۱ وروسته ښوونځیو ته وګرځي، دوه ورځې وروسته یې اعلان وکړ چې د نجونو منځني ښوونځي به تر هغه پورې تړل شوي وي چې پالیسۍ او یونیفورم یې د اسلامي قوانینو او افغان کلتور مطابق اوسي. ځانګړی راپور ورکوونکی له ژورې اندېښنې سره یادونه کوي چې دا چاره نجونې منځني ښوونځي ته له تګ څخه منع کوي. د نجونو منځني ښوونځي د ۳۴ ولایتونو له جملې څخه په ۲۴ ولایتونو کې تړلي دي، چې ۸۵۰۰۰۰ نجونې یې له ښوونځي منع کړې دي.

۲۷. د ښځو لپاره لوړې زده کړې پرانیستې دي، په هر حال داسې راپورونه موجود دي چې ښځو ته اجازه نه ورکول کېږي چې په هغو ټولګیو کې ګډون وکړي چې نارینه استادان یې تدریسوي، یا له نارینه وو سره ګډ وي، چې په تعلیمي فرصتونو کې یې د پام وړ کموالی راوستی دی. منځني ښوونځي او لېسو ته د نجونو له تګ پرته، لوړې زده کړې په نږدې وخت کې امکان نه لري.

۲۸. یوې ځوانې ښځې چې له ځانګړي راپور ورکوونکي سره یې ناسته درلوده، خپل تشویش داسې څرګند کړ، "*په تېرو څو میاشتو کې له اوښکو سره راپاڅم. له ځان سره وایم چې ډېر بد خوب و ځکه چې راتلونکی ورځ په ورځ تیاره کېږي. ما د مالي څانګې د لوستلو او د جامو د خپل کاروبار پرانیستلو ارمان درلود. ما غوښتل چې ډېرو هیوادونو ته سفرونه وکړم او له دوی څخه څه زده کړم او افغانستان ته یې پوهه راوړم. د هرې ورځې په تېریدو سره، زما او زما د ملګرو هیلې تروړل کېږي. زه له نړیوالې ټولنې غواړم چې په یاد ولري چې له دوی پرته، د افغانستان نجونې، هیڅ وخت دا جګړه یواځې نه شي ګټلی.*"

۲۹. ځانګړی راپور ورکوونکی ټینګار کوي چې هر هغه قانون چې د جنسیت په شمول پر هر ډول منع شوي اساس، د ښوونې او روزنې په برخه کې، د افرادو یا ډلو پر وړاندې تبعیض کوي، د ښځو په وړاندې د تبعیض له منځه وړلو کنوانسیون (CEDAW) د ۱۰ مادې او د اقتصادي، ټولنیزو او کلتوري حقونو د نړیوال کنوانسیون (ICESCR) د ۱۳ مادې څخه سرغړونه کوي، چې حاکم چارواکي هم پرې مکلف دي[[9]](#footnote-10). ښوونه او روزنه چې باید د نجونو لپاره هم وي، نه یوازې د هلکانو لپاره، باید له لوړ کیفیت څخه برخمنه وي، د نورو بشري حقونو د تحقق لپاره لازمي وسیله ده او پر ښځو او په ټوله کې پر ټولنه باندې مادام العمر او څواړخیز اغېز لري. [[10]](#footnote-11)

۳۰. ځانګړی راپور ورکوونکی د افغان نجونو له ټینګې ارادې څخه متاثره دی چې له نوموړي سره یې د هغه د لیدنې پر مهال خبرې کړې دي او دا یې روښانه کړې ده چې دوی له محدودیتونو او د جنسیت د محافظه کارو نقشونو د ترسره کولو لپاره له مل فشار سره سره د خپلو زده کړو پرمخ وړلو لپاره مصممې دي.

(ب) د ماشومانو ودونه

۳۱. په افغانستان کې د ماشومانو د حقونو ادارو د نجونو لپاره د تعلیمي او مسلکي فرصتونو د نشتوالي او د بد اقتصادي او بشري ناورین له امله د ماشومانو ودونو کې د چټک زیاتوالي راپور ورکړی دی. د ځوانو ښځو یوې ډلې ځانګړي راپور ورکوونکي ته پر ځوانو نجونو د واده کولو د زیاتیدونکي فشار په اړه وویل، په ځانګړې توګه په هغو کورنیو کې چې ښځینه مشرانې ولري، ځکه چې د معیشت او تعلیم فرصتونه کم شوي دي. ځانګړي راپور ورکوونکي ته ویل شوي دي چې د کورنیو لپاره د خونديتوب د یو ګام په توګه، نجونې طالبانو ته پر ودونو مجبورېږي.

۳۲. ځانګړی راپور ورکوونکی له اندېښنې سره د ماشومانو د ودونو او د منع کولو لپاره یې د قانوني چوکاټ د نشتوالي یادونه کوي[[11]](#footnote-12). د ۲۰۲۱ په ډسمبر کې د صادر شوي فرمان په هرکلي سره، چې اجباري ودونه منع کوي، نوموړی متاسف دی چې یاد فرمان د واده لپاره د لږترلږه عمر په ټاکلو کې پاتې راغلی دی. ځانګړی راپور ورکوونکی له اندېښنې سره یادونه کوي چې ښايي تر ۱۵ کلونو کم عمره نجلۍ د شیعه ګانو د شخصیه احوالو د قانون له مخې واده شي، په دې شرط چې وکیل یې د واده لپاره صلاحیت، بلوغ او رشد ثابت کړي.

(ج) د ښځو په وړاندې تاوتریخوالی

۳۳. ځانګړی راپور ورکوونکی د کورني تاوتریخوالي په شمول د ښځو او نجونو په وړاندې د تاوتریخوالي د لوړې کچې، د خوندیتوب غوښتنې، ملاتړ او حساب ورکونې په موخه قربانیانو ته د میکانیزمونو په سقوط، او د دې ډول قضیو لپاره د غیررسمي عدلي سیستم د کارولو په اړه ژوره اندېښنه لري. د محرم پالیسۍ د جنسیت پر بنسټ تاوتریخوالي د قربانیانو لپاره د مرستې ترلاسه کول ستونزمن کړي دي. د قربانیانو پر لمن داغ لګولو او سزا ورکولو د دې قضیو راپور ورکول کم کړي دي. معلولیت لرونکې ښځې او نجونې د مرستې ترلاسه کولو لپاره له سترو ننګونو سره مخ دي.

۳۴. یوې ښځې ځانګړي راپور ورکوونکي ته وویل "*د ښځو په وړاندې تاوتریخوالی په افغانستان کې تل موجود و، خو مخکې موږ یو ځای درلود چې رجوع ورته وکړو: موږ د افغانستان د بشري حقونو کمیسیون، ځانګړې محکمې، امن خونې درلودې، اوس هر څه منحل شوي دي. موږ د عدالت او خوندیتوب لپاره مبارزه کې یوازې پاتې یو*".

۳۵. ځانګړي راپور ورکوونکي د بشري حقونو له ښځینه فعالانو سره وکتل چې ځورول شوې، توقیف شوې او د سوله ییزو لاریونونو لپاره ورسره ناسم چلند شوی و. نورې یې د تاوتریخوالي ښکار شوې، په اجباري ډول ورکې شوې، له ناسم چلند او تعذیب سره مخ شوې وې. د دې لپاره چې خوشې کړل شي، ځینو یې باید په ویډیو کې اعتراف کړی وای، په لیکلې بڼه یې اظهار کړی وای چې دوی به په هیڅ ډول داسې فعالیتونو کې برخه نه اخلي چې حاکمو چارواکو ته زیان رسوونکي ښکاري، او د هویت اسناد یې ورڅه ضبط شوي ول. په پایله کې ځینو یې خپل فعالیتونه درولي او ځینو یې د خپل او د خپلې کورنۍ د خوندیتوب لپاره له وېرې هیواد پرېښی.

۳۶. ځانګړی راپور ورکوونکی هغو راپورونو هېښ کړ چې په ۲۰۲۲ کې زیات شمېر ښځو ځانوژنه کړې یا وژل شوې دي. [[12]](#footnote-13) ځانګړی راپور ورکوونکی له جبراني ګامونو سره مل د دې موضوع د څېړنې غوښتنه کوي.

(د) د کار او معیشیت حق

۳۷. د کار حق، په خپلواکه توګه د ټاکلي یا منلي کار په واسطه د معیشت ترلاسه کولو د فرصت په توګه د اقتصادي، ټولنیزو او کلتوري حقونو کمیسیون او د ښځو په وړاندې د تاوتریخوالي له منځه وړلو کنوانسیون کې ځای شوی دی. غړي دولتونه مکلف دي چې له تبعیض پرته د کار حق تامین کړي.

*۳۸. پر افغان ښځو محدودیتونه د دوی پر وړتیا نامتناسب اغېز لري چې خپلو ځانونو ته نفقه پیدا کړي، او له همدې امله یې دوی د اساسي حقونو له کارولو څخه هم بې برخې کړې دي.* [[13]](#footnote-14) *د ۲۰۲۱ کال په لومړیو کې، د ښځینه وو په ملکیت کې ۱۷۳۶۹ کاروبارونو ۱۲۹۰۰۰ کسانو ته دندې پیدا کړې وې، چې دریمه ربعه یې ښځې وې، او د هیواد په غیررسمي اقتصاد کې د ښځینه وو په ملکیت کې ډېر نور ناثبت شوي کاروبارونه ول.* [[14]](#footnote-15) *د ۲۰۲۲ کال په مارچ کې، ۶۱٪ ښځو خپلې دندې یا عاید ترلاسه کوونکي فعالیتونه له لاسه ورکړي ول؛ اټکل کېږي چې اوسني محدودیتونه به د ۶۰۰ ملیونه او ۱ بلیون ډالرو ترمنځ اقتصادي تاوان سبب وګرځي (چې د هیواد د ناخالصو تولیداتو ۳-۵ سلنه تشکیلوي).* [[15]](#footnote-16) *په غیررسمي سکتور کې، ښځې د تګ راتګ د بندیزونو او د ښځو لپاره د ډیرو بازارونو د بندیدلو له امله تولیدات بازار ته نه شي وړلی. هغه ښځې چې کاروبار ته ادامه ورکوي له ځورونې او ناوړه استفادې سره مخ دي. ځانګړی استازی د هغو ښځینه متشبثینو او کارکوونکو لپاره د فضا اهمیت په ډاګه کوي چې د اقتصاد لپاره حیاتي دي.*

۳۹. ښځې د حاکمو چارواکو له عدلي سیستم څخه محرومې شوې دي. مخکې د ۱۹۵۱ قاضیانو له جملې څخه یې ۲۶۵ ښځینه وې، ښځینه څارنوالانو له ۳۴ څخه په ۳۲ ولایتونو کې فعالیت درلود او د دفاع شورا پنځمه برخه ښځې وې. له روغتیايي، امنیتي او تعلیمي دندو پرته، چې نارینه یې نه شي ترسره کولی، ښځینه ملکي کارکوونکو ته امر شوی دی چې په کور کې کېني، تر هغه وخته پورې چې د شریعت مطابق شرایط ورته مساعد شي، که څه هم نارینه کارکوونکي ټول خپلو دندو ته غوښتل شوي دي. د ۲۰۲۲ د جولای په ۱۹مه، د حاکم رژیم د مالیې وزیر ټویټ وکړ چې له ښځو غوښتنه شوې ده چې د خپلو دندو لپاره د کورنۍ نارینه غړي د ځایناستو په توګه وټاکي چې دکارونو حجم راکم او سرعت یې زیات کړل شي، خو دا چاره اختیاري ده. [[16]](#footnote-17) د ځانګړي راپور ورکوونکي سره په ناستو کې ځینو ښځینه دولتي کارکوونکو ویلي دي چې دوی دندو ته حاضرې شوې خو د په کور کې کیناستلو ورته وویل شول. ځینو وویل چې دوی ته ویل شوي چې حاضري لاسلیک کړي او خپلې تنخواګانې واخلي. په هر حال، ډېرو ښځو وویل چې تنخواګانې ورته نه دي ورکړل شوي، او دوی په دې باور دي چې نور دنده نه لري. کله چې ښځو غوښتل چې له ادارې سره خبرې وکړي، ورته ویل شوي دي چې د کورنۍ د نارینه غړو په واسطه خپلې اندېښنې شریکې کړي.

ب. اقتصادي، ټولنیز او کلتوري حقونه

(الف) بېوزلي او د خوړو نه مصؤنیت

۴۰. معیشیت او د خوړو مصؤنیت ته لاسرسی د وچکالۍ، د اجناسو د قیمتونو د لوړوالي، د عاید د کموالي، د عرضې زنځیرونو د اختلال، په یوکراین کې د جګړې په شمول د شخړو له امله د عرضې کموالي، او د تمویلوونکو د ملاتړ د نشتوالي له امله متزلزل شوی دی. د یوې نړیوالې نادولتي مؤسسې پخواني افغان کارکوونکي ځانګړي راپور ورکوونکي ته وویل "*له دندو او پیسو پرته او د خوراکي توکو، برېښنا او پترولو په نرخونو کې د چټک زیاتوالي سره، موږ ژوندي نه شوي پاتې کیدلی، زموږ ماشومان له لوږې مري او موږ پرته له دې چې په کوڅو کې خیرات ورته وغواړو، نور هیڅ نه لرو*".

۴۱. د خوړو نړیوال پروګرام (WFP) او د خوړو او کرنې سازمان اخطار ورکړی چې د ۲۰۲۲ په نومبر میاشت کې اټکل کېږي چې ۱۸،۹ ملیونه – نږدې نیمايي نفوس – به د خوړو د نه مصؤنیت له بحراني کچې سره مخ شي. [[17]](#footnote-18) د ملګرو ملتونو د بشري چارو همغږۍ اداره (UNOCHA) اټکل کوي چې ۴،۷ ملیونه خلک به په ۲۰۲۲ کې د خوړو د نه مصؤنیت له امله له حادې سوءتغذیې څخه کړېږي، چې د ۲۰۲۱ په پرتله ۲۱ سلنه زیاتوالی ښيي.

۴۲. افغانې ښځې او ماشومان او د ښځینه سرپرست لرونکې کورنۍ په نامتناسبه توګه د خوړو مصؤنیت څخه اغېزمن شوي دي. د ۲۰۲۲ په جون کې، د خوړو نړیوال پروګرام ارزولې ده چې ۱۰۷۸۸۰۴ تر ۵ کلونو کم عمر لرونکي ماشومان حاد سوءتغذیه دي، ۲۸۰۷۴۵۲ ماشومان اوسط سوءتغذیه دي، او ۸۳۶۶۵۷ امیدوارې او شیدې ورکوونکې میندې حادې سوءتغذیه دي. [[18]](#footnote-19) ځانګړي راپور ورکوونکي د ۷-۱۰ کلونو عمرلرونکې یوې ډلې ماشومانو څخه پوښتنه وکړه چې د دوی عمده اندېښنه څه وي چې کله راپاڅېږي؛ یوه ځواب ورکړ "*خواړه، زه ټوله ورځ پر دې فکر کوم چې څنګه یو کار پیدا کړم یا یو څه پیسې وګټم چې خپلې کورنۍ ته مې خواړه واخلم. زه وېرېږم چې په راتلونکي کې به موږ خواړه ونه لرو.*"

(ب) روغتیا

۴۳. د ۲۰ کلونو لپاره پر بهرنیو مرستو تکیه، د روغتیا پاملرنې سیستم په وخیم حالت کې دی. د ۲۰۲۱ په اګست کې خدمتونو اخلال شول ځکه چې ډېر وجوهات فسخه، تعلیق، یا تر یوه حده پورې داسې تنظیم شوي دي چې نوي رژیم ته یې له ګټې رسولو څخه مخنیوی وشي. درمل او معالجوي وسایل په نشت حساب دي.

۴۴. ښځې او ماشومان پر تګ راتګ د وضع شوو محدودیتونو، د درملو د لوړو قیمتونو او د ښځینه روغتیايي کارکوونکو د کم شمېر له امله روغتیاپاملرنې ته د لاسرسي په برخه کې له اضافي ننګونو سره مخ دي.

۴۵. حاکمو چارواکو ځانګړي راپور ورکوونکي ته د نشه يي توکو د روږدو په اړه خپلې اندېښنې څرګندې کړې او ویې ویل چې ځینې یې روغتیايي مرکزونو ته وړل شوي دي. په هر حال، شونې نه وه چې د دوی وضعیت وکتل شي او یا دا چې آیا یاد پروګرام بریالی و که نه. داسې اندېښنې شته چې خلک له مسلکي معیارونو سره سم نه تداوي کېږي، او ځینې راپورونه وايي چې دوی د دریو میاشتو لپاره د بندیانو په څېر، له هر ډول درملو پرته ژوند کوي او وورسته له هر ډول ملاتړ پرته رخصتېږي.

(ج) د لاسرسي وړ اعظمي سرچینې

۴۶. حاکم چارواکي د اقتصادي، ټولنیزو او کلتوري حقونو تر نړیوال کنوانسیون لاندې، د کورنیو او نړیوالو همکاریو له لارې، د لاسرسي وړ اعظمي سرچینو پورې د اقتصادي، ټولنیزو او کلتوري حقونو پر تحقق مکلف دي. د ۲۰۲۲ په می میاشت کې، چارواکو خپله لومړۍ کلنۍ ملي بودیجه اعلان کړه، چې پر ۲۳۱،۴ بلیونه افغانیو مصارفو او ۱۸۶.۷ بلیونه افغانیو کورنیو عایداتو مشتمله وه، چې د مصرف او عاید ترمنځ توپیر یې ۴۴ بلیونه افغانۍ (۵۰۱ ملیونه امریکايي ډالر) و. عواید تر ډېره پورې د مالیاتو له ټولولو په لاس راځي. [[19]](#footnote-20) که څه هم د عوایدو ټولول په اصل کې یو مثبت ګام دی، خو په مالیاتي سیستم او مالي پالیسۍ کې د شفافیت نشتوالی اندېښنه پاروونکی دی.

۴۷. ځانګړی راپور ورکوونکی له اندیښنې سره یادونه کوي چې د نظامي او امنیتي مقاصدو لپاره د تخصیص شوې بودیجې په پرتله د اساسي خدمتونو لپاره د بودیجې کمه برخه ځانګړې شوې ده. دا چاره د دولت له هغو مکلفیتونو سره سمون نه لري چې باید د لاسرسي وړ اعظمي سرچینې د اقتصادي، کلتوري او ټولنیزو حقونو د تخصص لپاره وکاروي. همدا ډول ښايي دا تخصیص له هغو اصولو سره هم اړخ ونه لګوي چې پر اساس یې مذهبي مالیات، د بېوزلو او اړمنو سره د مرستې په پار، راټولېږي.

۴۸. د ۲۰۲۱ کال ډسمبر میاشت کې د امنیت شورا په تصویب شوي ۲۶۱۵ پرېکړه لیک کې له شاملو بشري معافیتونو سره سره، د اړوندو نړیوالو فعالانو له خوا د دې پلي کول جدي پوښتنې راپورته کوي ځکه چې داسې ښکاري چې دا په بشري ناورین کې ونډه اخلي.

۴۹. بشردوستانه لاسرسي لا هم له خنډ سره مخ دی، د ۲۰۲۲ کال د جنوري ۱ – می ۲۳ ترمنځ، په بشري فعالیتونو کې د مداخلې د ۱۸۵ پېښو راپور ورکړل شوی دی، چې په تېر کال کې په ورته موده کې دا پېښې ۱۳۸ وې. ښځینه مرستندویه کارکوونکو ته هم د ځايي حاکمو چارواکو له خوا ګواښونه شوي او وېرول شوې دي. [[20]](#footnote-21) د دې راپور په ځواب کې، حاکم چارواکي ادعا کوي چې د بشري حقونو څارونکو او بشري فعالانو ته د دوی مطلوبو ټولو ځایونو ته اجازه ورکړل شوې ده. ځانګړي راپور ورکوونکي ته د افغانستان له ګڼو حسابونو څخه چې نوموړي ورسره خبرې کړې دي، معلومات ورکړل شوي دي چې مرسته په دوامداره توګه هغو خلکو ته نه رسېږي چې اړمن دي، په سیستم کې فساد موجود دی او ځینې وختونه دا مرستې د طالبانو له خوا منحرفې کېږي. ځانګړی راپور ورکوونکی ټینګار کوي چې دا د حاکمو چارواکو او نړیوالې ټولنې دنده ده چې ډاډ ورکړي چې نړیوالې مرستې په هیواد کې تر ټولو محرومو او بېوزلو وګړو ته له هر ډول خنډ او تبعیض پرته ورسېږي. ځانګړی راپور ورکوونکی د افغان مېرمنو د مشورتي ډلې د تاسیس هرکلی کوي چې د ملګرو ملتونو هیوادني بشري ټیم ته مشورې ورکوي او پیاوړتیا یې هڅوي.

(د) کلتوري میراث

۵۰. د ۲۰۲۱ کال د اګست راهیسې، کلتوري میراثونو ته د قصدي اړول شوي زیان خبر ورکول شوی دی، چې کلتوري میراث ته د افغانانو لاسرسی اغېزمنوي، او د هیواد د کلتوري تنوع، ټولنیزې همغږۍ او نوښتګر اقتصاد په ویجاړولو کې مرسته کوي. په دې پېښو کې د بالاحصار ماڼۍ د دیوال یوه برخه نړول، په کلتوري سایټونو لکه د غلغلې ښار، لښکري بازار او لرغونو سیمو لکه زرګر تپې کې غیرقانوني جوړښتونه او کیندنې شاملې دي. که څه هم ځینې نور راپورونه ښيي چې ځینې تاریخي ځایونه او اثار خوندي شوي او اعاده شوي دي. هنري انځورونه او صنایع ویجاړ شوي چې د افغانستان د موسیقۍ په ملي انسټیټیوټ کې د موسیقۍ آلات او تابلوګانې په کې شاملې دي. موسیقي کاران او هنرمندان په عامه توګه توهین شوي او سزا ورکړل شوې ده، لکه په درو وهل، په څپېړو وهل او ځورول، چې له امله یې ډېر اړ شوي دي چې هیواد پرېږدي یا چېرته پټ شي. ځانګړی راپور ورکوونکی ټینګارکوي چې د کلتوري میراث خوندي ساتل د نژادي شخړې د راپورته کولو د مخنیوي لپاره مهم دي، چې د هیواد تیار نازک امنیتي وضعیت ګواښلی شي.

ج. د شخړې اړوند بشري حقونو سرغړونې

۵۱. د حاکمو چارواکو د امنیتي ځواکونو او د دوی پخپله وینا ملي مقاومت جبهې ترمنځ شخړه د زیاتو کړاوونو او د نړیوالو بشردوستانه او بشري حقونو د سرغړونو سبب ګرځیدلې ده، په ځانګړې توګه په پنجشېر ولایت او د بغلان ولایت په اندراب ولسوالۍ کې. ځانګړي راپور ورکوونکي راپورونه ترلاسه کړي دي چې په دې سیمو کې ملکي خلک په خپلسرې توګه نیول شوي، په صحرايي محاکمو کې وژل شوي او تعذیب شوي دي، چې ځینې قضیې یې د جمعي سزا څرګندويي کوي. ځیني ملکي وګړي په شکنجه کولو مړه شوي دي، په داسې حال کې چې ځینې نور یې ځای پر ځای وژل شوي یا په نامعلومو ځایونو کې په مجرد حبس کې بندیان شوي دي. حاکم چارواکي په دوامداره توګه کورونه تالاشي کوي، چې ډېری وختونه له تاوتریخوالي او ناوړه استفادو څخه ډکې وي، او د کابل او شمالي ښارونو په شمول هغه سیمې تر هدف لاندې نیسي او استوګن یې تعذیبوي چې د دوی په ادعا له مقاومت جبهې سره اړیکه لري. د دې ترڅنګ، حاکم چارواکي په دوامداره توګه د شپې پر تګ راتګ باندې بندیزونه لګوي، چې د بزګرانو پر ژوند باندې یې منفي اغېز کړی دی ځکه چې دوی خپلې ځمکې نه شي اوبه کولی او خپل څاروي نه شي څرولی. که څه هم دا شخړه د هیواد نورو برخو ته غځیدلې نه ده، خو د وسلوالو شخړو د زیاتیدلو خطر لوړ دی، او همدا ډول یې د ملکي وګړو د ژوند او فزیکي یووالي پر حق باندې اغېز هم زیات دی.

۵۲. ځانګړي راپور ورکوونکي د طالبانو د هزاره قومندان مولوي مهدي ، چې له رهبرۍ سره یې شخړه راغلې وه، د پلویانو او حاکمو چارواکو د ځواکونو ترمنځ شخړو پر مهال، د سرپل ولایت په بلخاب ولسوالۍ کې د ملکي وګړو په وړاندې د تاوتریخوالي راپورونه ترلاسه کړي دي. په دې شخړو کې ملکي خلکو ته تلفات اوښتي او شخصي ملکیتونه او کاروبارونه په کې ویجاړ شوي ول. په ځینو راپورونو کې د ۱۲ ملکي خلکو ځای پرځای اعدامول تائید شوي ول، چې ۱۰ یې د حاکمو چارواکو د ځواکونو او ۲ یې د مولوي مهدي د کسانو له خوا ول. په نورو راپورونو کې د ملکي وګړو د وژنې، او همدا ډول د پرځیدلو جنګیالیو د قصدي وژنې لوړ شمېر مستند شوی دی. داسې کلک باورونه شته چې د طالبانو له خوا وژنې د نژادي تعصب له خوا تحریک شوې وې. دا ډېره د اندېښنې خبره ده او نورو پلټنو ته اړتیا لري. د ملګرو ملتونو د بشري همغږۍ ادارې په وینا، لږترلږه ۲۷۰۰۰ کسان له جګړې وروسته بېځایه شوي دي.

۵۳. د اسلامي دولت – خراسان ولایت (داعش-خراسان ولایت) زیاتیدونکي فعالیتونه او بریدونه چې لومړنی هدف یې د شیعه مذهبي ټولنې ملکي وګړي دي، د جدي اندېښنې وړ دي. د بېلګې په توګه، په اپریل کې، په بلخ او کندوز ولایتونو کې په بریدونو کې له ۱۰۰ څخه زیاتو کسانو ته مرګ ژوبله واوښته. د جون په ۲۰ په ننګرهار ولایت کې د حاکمو چارواکو د غني خیلو ولسوالۍ د روغتون مشر په موټر پورې نښتي چاودیدونکي توکي وچاودیدل، چې لږترلږه ۳۲ ملکي وګړي یې ووژل او ۳۲ نور یې ټپیان کړل.

۵۴. ځانګړی راپور ورکوونکی باور لري چې صحرايي وژنې، خپلسری توقیف، تعذیب او ناوړه چلند، د اړوندې پروسې او عادلانه محاکمې له حقونو څخه انکار، اجباري بېځایه توب، جمعي شکنجه او د خلکو له ازادۍ څخه محرومیت پېښ شوي دي او ټینګار کوي چې د شخړې ټول اړخونه مکلفیت لري چې د نړیوالو بشردوستانه او بشري حقونو د قوانینو له سرغړونو څخه مخنیوی وکړي.

د. انتقامي وژنې

۵۵. طالبانو د افغانستان د ملي دفاعي او امنیتي ځواکونو او نورو چارواکو لپاره عمومي عفوه اعلان کړه؛ دا چاره د ملي پخلاینې پر لور یو مهم ګام دی خو په پلي کولو کې ډېرې نیمګړتیاوې دي. ځانګړي استازي د طالبانو له خوا د افغان ملي دفاعي او امنیتي ځواکونو او نورو چارواکو د صحرايي محاکمو او انتقامي وژنو او اجباري ورکیدلو په اړه راپورونه ترلاسه کړي دي.

۵۶. د ملګرو ملتونو او نړیوالو بشري حقونو ادارو د ۲۰۲۱ کال د اګست ۱۵مې راپدېخوا د سلګونو افغان دفاعي او امنیتي ځواکونو او دولتي اشخاصو یا یې د کورنۍ د غړو وژنې مستندې کړې دي. یوناما د ۲۰۱۲ کال د اګست ۱۵ او د ۲۰۲۲ کال د جون ۱۵ ترمنځ د حاکمو چارواکو له خوا د پخوانیو افغان ملي دفاعي او امنیتي ځواکونو او نورو دولتي چارواکو د صحرايي وژنو ۱۶۰ قضیې ثبت کړې دي. د ننګرهار او کونړ اوسیدونکو له ۱۰۰ څخه زیات جسدونه موندلي دي چې په کانالونو او نورو ځایونو کې غورځول شوي ول. [[21]](#footnote-22) دا شمېره ښايي ډېره لوړه وي، ځکه چې د کورنۍ غړي د انتقام له وېرې راپور ورکولو ته زړه نازړه وي. داسې اندېښنې موجودې دي چې حاکم چارواکي پر خپلو ځواکونو باندې بریدونه د بهانې په توګه کاروي چې پخواني افغان ملي دفاعي او امنیتي ځواکونه او د مقاومت جبهې سره تړلي مشکوک غړي ځای پرځای ووژني. ځانګړی راپور ورکوونکی یادونه کوي چې نړیوال بشري حقونه او بشردوستانه قوانین بې له محکمې اعدامونو او د ناوړه چلند له نورو ډولونو او اجباري ورکیدلو څخه منع کوي او اندېښنه لري چې دا وژنې د خصومت فضا ایجادوي. نوموړی پر حاکمو چارواکو غږ کوي چې عمومي عفوه پلې کړي او هغه کسان حساب ته راکش کړي چې د افغان ملي دفاعي او امنیتي ځواکونو د غړو او نورو چارواکو په وژنو، ورکولو او ناوړه چلند کې ښکېل دي.

۵۷. واک ته له رسیدو راهیسې، حاکم چارواکي له داعش-خراسان سره په جګړه کې ښکېل دي، چې د ۲۰۲۲ کال په جون میاشت کې په کابل کې د دیني علماوو لویې غونډې داعش-خراسان یوه باغي او فتنه اچوونکې ډله وګڼله او دا چې له دوی سره هر ډول تړاو لرل او مرسته کول حرام دي. د داعش-خراسان پر ضد کمپاین په اړه جدي اندېښنې موجودې دي ، چې ادعا کېږي چې تر ډېره پورې د دوی د تورنو غړو او ملاتړ پر خپلسرو توقیفونو، صحرايي وژنو او اجباري ورکولو باندې تکیه دی. د حاکمو چارواکو ځواکونو د داعش-خراسان په ملاتړ شکمنو افرادو پر کورونو باندې د شپې چاپې وهلې دي، کورونه یې تالاشي کړي دي او افراد یې نیولي دي؛ دوی په توقیف کې د بندو کسانو لپاره د لازمو پروسو په پلي کولو کې پاتې راغلي دي. داسې ادعا کېږي چې په ننګرهار کې د ملي دفاعي او امنیتي ځواکونو غړي د داعش-خراسان جنګیالیو په بهانه تر هدف لاندې نیول شوي دي.

ه. د توقیف شرایط او له بندیانو سره چلند

۵۸. ځانګړي راپور ورکوونکي په توقیف کې د تعذیب او نور جابرانه، ناانساني یا بې عزته کوونکي چلند شاهدۍ ترلاسه کړي دي. ګڼو افرادو چې له نوموړي سره یې خبرې کړې دي ویلي چې دوی د خپلسري توقیف قربانیان دي؛ دوی ته د خپل جرم په اړه معلومات نه دي ورکړل شوي او له کورنۍ او حقوقي مشاور سره اړیکو ته نه دي پرېښودل شوي. یو سړي وویل: "*دوی (طالبان) په نیمه شپه کې مسلح زما کور ته راننوتل، زه یې له ښاره بهر یوې کوټې ته بوتلم. ما ورڅخه غوښتنه وکړه چې ما خوږ نه کړي او په تکراراُ مې ترې د دې کار د کولو دلیل وغوښت. ما ته وویل شول چې ما چارواکو او خپل دین ته سپک کتلي دي. ما ورته وویل چې دوی به تېروتي وي او بیا دوی شروع شول. زما لاسونه یې په ربړونو وتړل. زه یې پر ټول بدن د برېښنا په کیبلونو ووهلم. زه پر غولي بېهوشه پرېوتم. نه پوهېږم چې څو ورځې به هلته پاتې شوی یم. څو ځلې دا چاره تکرار شوه او بیا خوشې شوم. د درد له لاسه تر څو اونیو پورې ګرځیدلی نه شوم*".

۵۹. سرچینو د لغتو، سوکانو، څپېړو، په کیبلونو، لښتو، وسایلو او پایپونو د وهلو، او د بدن حساسو برخو ته د برېښنايي لړزو ورکول تشریح کړل. په ځینو بېلګو کې، د ښځو په شمول افراد د عامه توهین او شرمولو سره مخ شوي دي یا په شخصي زندانونو کې ساتل شوي دي. د ۲۰۲۲ کال د می په ۲۱مه، د حاکمو چارواکو استخباراتو یو شپون په پنجشېر ولایت کې د ملي مقاومت جبهې سره د تړاو په تور ونیوه، چې په لښتو او فلزي راډونو د ډېرو سختو وهلو، او برېښنايي لړزو نښې پرې پاتې وې. ځانګړي راپور ورکوونکي له نورو ځایونو څخه هم ورته بوږنوونکې قضیې مستندې کړې دي او اندېښمن دی چې حاکمو چارواکو د تعذیب ادعاوو اړوند چټکې، اغېزناکې او بې پلوه پلټنې نه دې کړي او مسؤل کسان یې په شفافه توګه حساب ته راکش کړي نه دي.

۶۰. که څه هم د جمهوریت تر سقوط وړاندې هم په افغانستان کې تعذیب خپور و، خو ښکاري چې د تعذیب پېښې او ډولونه د طالبانو تر واک لاندې بدتر شوي دي. بندیان حقوقي مدافعین او خوندیتوب نه لري او حاکمو چارواکو د تعذیب د مخنیوي لپاره قوانین او کړنلارې نه دي خپرې کړې. په هر حال، د ۲۰۲۲ په جنوري کې، "د بندیانو اړوند د سیستم اصلاح د سلوک مقرره" معرفي شوه چې د نیولو، انتقالولو یا توقیف په موده کې له تعذیب څخه مخنیوی کوي، او هغو کسانو ته د سزا حکم کوي چې د تعذیب مرتکب کېږي. [[22]](#footnote-23)

۶۱. د شخصي زندانونو د موجودیت ادعا د جدي اندېښنې خبره ده. باوري راپورونه وايي چې د حاکمو چارواکو کسانو شخصي توقیف خونې جوړې کړې دي چې په کې د ژورنالستانو او د بشري حقونود مدافعینو په شمول افراد، چې ځینو یې په جمهوریت کې خدمت کړی یا یې ورسره اړیکې لرلې، ساتل کېږي، شکنجه کېږي، او ځینې وختونه وژل کېږي.

۶۲. په کندهار ولایت کې له سرپوزه زندان څخه د ځانګړي راپور ورکوونکي د لیدنې پر مهال، نوموړي د زندان خراب شرایط ولیدل، لکه د ګڼې ګوڼې زیاتوالی، اوبو، حفظ الصحې، کافي او کیفیت لرونکو خوړو او روغتیايي خدمتونو ته ناکافي لاسرسی. تر ټولو د ځانګړې اندېښنې وړ د متخلفو ماشومانو، ښځو او له دوی سره د ملو ماشومانو وضعیت و. د دې خرابو شرایطو او د لږترلږه شرایطو د ساتلو د نه وړتیا تر ټولو ستر لامل د کافي بودیجې نه لرل یادیدل. ځانګړي راپور ورکوونکي ته په اوږدمهالو له محاکمې پرته توقیف خونو کې د ډېرو کسانو په اړه معلومات ورکړل شول چې ډېری برخه یې د حاکمو چارواکو د کورنیو چارو وزارت او د استخباراتو عمومي ریاست له خوا نیول شوي ول.

و. نژادي او مذهبي اقلیتونه

۶۳. افغانستان د متنوعو کلتوري، ژبنيو او دودیزو ارزښتونو لرونکو یو شمېر نژادي او مذهبي لږه کیو کور دی. که څه هم اسلام د هیواد د اکثریت دین دی، چې مسلمانان یې له ۹۵٪ څخه زیات نفوس تشکیلوي، نورې مذهبي ډلې لکه سیکان، هندوان، یهودان او عیسویان د پېړیو پېړیو لپاره دلته اوسیدلي دي. د جابرانه پالیسیو، مذهبي تعقیب، شخړو او نه زغم له امله ډېری نامسلمانو افغانانو په ۱۹۹۰مو کلونو کې له هیواده وتل پیل کړل، چې په هغه وخت کې مذهبي ټولنې د زیان، تعقیب په جدي خطر کې وې او اړکیدل چې د غچ اخیستنې له وېرې خپل عبادتونه په پټو ځایونو کې ترسره کړي.

۶۴. ځانګړی راپور ورکوونکی د ۲۰۲۱ کال د اګست راهیسې د لږه کیو د وضعیت په اړه جدي اندېښنه لري. د دوی عبادت ځایونه، تعلیمي او روغتیايي مرکزونه په سیستماتیکه توګه تر بریدونو لاندې راغلي دي، او د دوی غړي په جابرانه توګه توقیف شوي، تعذیب شوي، ځای پر ځای وژل شوي، اخراج شوي، محروم شوي او په ځینو حالتونو کې د هیواد پرېښودو ته اړ شوي دي.

*۶۵. هزاره ګان چې اکثره یې شیعه ګان دي، په تاریخي لحاظ په افغانستان کې تر ټولو ډېره ځپل شوې ډله ده. د دوی غړي له مختلفو ډولونو تبعیض سره مخ دي، چې د اقتصادي، ټولنیزو او کلتوري حقونو په شمول د بشري حقونو پراخه ساحه اغېزمنوي. طالبانو په هزاره میشتو ولایتونو کې په دولتي جوړښتونو کې په لوړ پوړو پوستونو پښتانه ګومارلي، هزاره ګان یې پرته له کومې مخکینۍ خبرتیا په زور له خپلو کورونو ایستلي او د شیعه اصولو خلاف یې مذهبي مالیات وضع کړي دي. د خپلسري نیولو، شکنجې او نور ناوړه چلند، ځای پر ځای اعدامونو او د اجباري ورکیدو راپورونه موجود دي. د دې ترڅنګ، په آنلاین توګه او ځینو جوماتونو کې د جمعې د لمانځه پر مهال د افراطي ویناوو د زیاتوالي راپور ورکول کیږي، چې د هزاره ګانو د وژلو غوښتنې هم په کې شاملې دي. ځانګړي راپور ورکوونکي د هزاره ګانو څخه د دوی د ناوړه چلند او محرومیت په اړه غوښتنلیکونه او وړاندیزونه ترلاسه کړي.*

*۶۶. د می په میاشت کې یې په مزار شریف کې د سی دوکان جومات او د کابل په دشت برچي کې د سید الشهداء او عبدالرحمن شهید ښوونځي څخه لیدنه وکړه، چې پر ټولو یې په ۲۰۲۱ او ۲۰۲۲ کې د داعش-خراسان لخوا برید شوی و. د ۲۰۲۱ د می په ۸ د سید الشهداء په ښوونځي برید ۸۵ کسان ووژل چې ډیری یې د ۱۱ او ۱۷ کلونو ترمنځ عمر لرونکې د ښوونځي هزاره زده کونکې وې. یوې ژوندۍ پاتې شوې زده کوونکې ځانګړي راپورټر ته وویل: "*زموږ ښوونځی رخصت شو او کور ته روان و، چې ناڅاپه مې د یوې چاودنې غږ واورېد، پر ځمکه ولویدم، غوږونو مې درد کاوه، بیا پوهه شوم چې وینه راڅخه بهېږي، او ومې لیدل چې ملګرې مې حرکت نه کوي، په ژړا شوم. ما هیڅ ونه لیدل، یوازې چیغې مې واورېدې. هڅه مې وکړه چې خپله لاره ومومم چې په دې وخت کې دویمه چاودنه وشوه. زه به دا ورځ هیڅکله هیره نکړم، زه ډیر وخت مکتب ته له تلو ډاریدم. ولې موږ زده کړې ته نه پرېښودل کېږو، موږ ماشومان یو او هیڅکله مو چا ته زیان نه دی رسولی*."*

۶۷. دا بریدونه، چې ډېری وختونه یې پړه داعش-خراسان په غاړه اخلي، او د هزاره او نورو لږه کیو تاریخي تعقیب چې پورته یې یادونه وشوه، په ماهیت کې سیستماتیک ښکاري او د یوې سازماني پالیسۍ عناصر په کې راڅرګندېږي، له همدې امله د بشريت ضد جرمونو په شمول د نړیوالو جرایمو نښې په کې ښکاري. حاکم چارواکي مکلف دي چې د افغانستان ټول نفوس خوندي کړي. په دې کې د ښوونځیو، عبادتځایونو او نورو ځایونو ساتل شامل دي چې ډېری وختونه په کې د نژادي-مذهبي لږه کیو په وړاندې بریدونه ترسره کېږي.

۶۸. د ۲۰۲۱ کال په سپټمبر میاشت کې، د افغانستان د یهودي ټولنې وروستی غړی له هیواده تېښتې ته اړ شو. [[23]](#footnote-24) د هندوانو او سکانو نفوس هم د کلونو په اوږدو کې په ډراماتیک ډول کم شوی، د راپورونو له مخې په ۲۰۲۲ کې د دوی شمیر ۵۰ ته رسیدلی چې په ۲۰۱۶ کې شاوخوا ۷۰۰۰ تنه و. [[24]](#footnote-25) که څه هم واک لرونکي افغان چارواکي د دې اجباري کډوالۍ مسؤل دي، طالبان او د داعش-خراسان غړي د دوی د تاریخي نه زغم، له اسلام پرته د نورو دینونو ردولو، د دوی پر مذهبي چارو د محدودیت او د هغوی په ساتنه کې پاتې راتللو له امله مسؤلیت لري.

۶۹. اوسنۍ اداره مذهبي او قومي تنوع نه لري. له یو څو لوړو بستونو پرته چې هزاره توکمو ته ورکړل شوي، چې تر ډېره سمبولیکه بڼه لري، مذهبي او نژادي لږه کي د ادارې او تصمیم نیولو له پروسو څخه محروم شوي دي. د پخوانۍ ادارې په دوران کې، هزاره ګان د دولت په درې واړو څانګو کې پر لوړو بستونو کې ګومارل شوي ول، چې د ولسمشر د مرستیال په کچه ګومارنه هم په کې شامله وه. سیکانو او هندوانو په مقننه ارګانونو کې استازي درلودل، چې دوی ته یې په سیاسي او تصمیم نیوونکو پروسو کې د ګډون زمینه برابروله. په نورو ځایونو کې تجربو ښودلې چې تلپاتې سوله او پخلاینه یوې ټولشموله ادارې ته اړتیا لري چې د ټولو سیاسي، مذهبي او نژادي ډلو استازیتوب وکړي.

۷۰. ځانګړی راپور ورکوونکی د سیستماتیکو بریدونو او پراخ تبعیض په اړه جدي اندېښنه لري او د یوې داسې پلټنې لپاره عدالت غوښتنې ته ژمن دی چې عدالت ته لاره هواره کړي او د راتلونکو تعقیبونو مخه ونیسي.

ز. د ځانګړې اندېښنې وړ نورې ډلې

(الف) ماشومان

۷۱. ځانګړی راپور ورکوونکی د ماشومانو د وضعیت په اړه ډیر اندیښمن دی. د زده کړې پر حق باندې د محدودیتونو ترڅنګ، د اقتصادي ستونزو او بشري ناورین اغیز پر هغو ماشومانو باندې پېټی شوی دی چې بنسټیزې اړتیاوې یې هم نه پوره کیږي. د اړتیاوو د یوې تازه ارزونې له مخې، ۴۵ سلنه نجونو او ۳۶ سلنه هلکانو ویلي چې کورنۍ یې د خپلو لومړنیو اړتیاوو د پوره کولو توان نه لري. [[25]](#footnote-26) ماشومان په خطرناکه کچه له لوږې سره مخ دي، چې د اټکل له مخې ۹،۲ میلیونه ماشومان له خوارځواکۍ یا سوء تغذیې سره مخ دي. [[26]](#footnote-27) ډیری کورنۍ د زیانونو سره د مبارزې له زیان رسوونکو ستراتیژیو څخه کار اخلي چې په کې د ماشومانو پلورل، د ماشومانو اجباري ودونه، په ماشومانو کار کول او د روغتیا پاملرنې او تعلیم په برخه کې د لګښتونو کمول شامل دي.

۷۲. د جګړې اړوند تاوتریخوالی پر ماشومانو اغیز کوي او د ملیشو ګومارلو ته ادامه ورکوي. د ماشومانو وژل او معیوبول، چې زیاتره یې د جګړې د پاتې شونو چاودیدونکو توکو له امله دي، د ثبت شویو ۶۳۶ سرغړونو ۷۲ سلنه جوړوي چې د ۲۰۲۲ کال د جنوري څخه تر جون پورې یې ۴۸۹ ماشومان اغیزمن کړي دي. ډیری ماشومان د لسیزو جګړو، ناامنیو او نورو جدي سرغړونو وروسته له ستونزو سره لاس او ګریوان دي؛ د پوځي استخدام راپورونه دوام لري. بچه بازي – چې د هلکانو د جنسي غلامۍ یوه بڼه ده – له جرم ګڼل کیدلو سره سره ادامه لري.

۷۳. ځانګړی راپور ورکوونکی همدا ډول اندېښنه لري چې د جرمي مسؤلیت عمر (۱۲) د نړیوالو بشري معیارونو سره سمون نه لري.

(ب) معلولیت لرونکي اشخاص

۷۴. ځانګړي راپور ورکوونکي ته د لاسرسي وړ ډیټا له مخې، ۱۳،۹ سلنه نفوس له سختو معلولیتونو سره، او ۶۵ شاوخوا سلنه له منځنيو یا خفیفو معلولیتونو سره ژوند کوي. سخت معلولیت د ښځو په منځ کې ډیر لیدل کیږي. ډیری معلولیتونه په جګړو پورې تړلي دي چې د سړک د غاړې ماینونه د فزیکي معلولیت لوی لامل دی، په ځانګړې توګه د ماشومانو ترمنځ.

۷۵. د معلولینو د حقونو د نادولتي مؤسسو له غړو سره په ناستو کې، ځانګړي راپور ورکوونکي د ۲۰۲۱ کال د اګست راهیسې د ننګونو په اړه بحث وکړ، چې د معلولیت لرونکو اشخاصو د حقونو ملي قانون (NLRPD) او د معلولیت لرونکو اشخاصو د ګټو او امتیازاتو په اړه نورو قوانینو د پلي کولو، د جمهوریت لپاره د کارکوونکو معلولیت لرونکو نظامي اشخاصو د مالي ګټو تعلیق، د میکانیزم نشتوالي، او د بشري مرستو د رسولو په وخت کې د معلولیت لرونکو اشخاصو اړتیاوو ته د پام نه کولو اړوند بحثونه هم په کې شامل ول. د معلولینو د حقونو نادولتي موسسې د ټولنو او اتحادیو د بندیز او امنیتي خطرونو له امله د خپلو کارونو په ترسره کولو کې له ستونزو سره مخ دي. د افغانستان د بشري حقونو د خپلواک کمیسیون لغوه کول، چې د معلولیت لرونکو وګړو د حقونو په برخه کې یې پروګرام درلود، د پام وړ پرشاتګ دی. ځانګړی راپور ورکوونکی د ۲۰۲۲ کال د اګست په ۲ نیټه د حاکمو چارواکمو له خوا د فنډونو د اعلان څخه هرکلی کوي چې معلولیت لرونکو اشخاصو ته به ځانګړي کیږي او ټینګار کوي چې د حقونو پر بنسټ تګلاره ورته غوره کړل شي.

(ج) جنسي تما يل او جنسیت پیږ ندنه

۷۶. ځانګړی راپور ورکوونکی له اندېښنې سره یادونه کوي چې حاکمو چارواکو د (LGBTIQ) اشخاصو اړوند د پخواني دولت د همجنسو اړیکو جرم ګڼل تائید کړي دي چې د شریعت خلاف عمل دی. د امر بالمعروف او نهی عن المنکر د وزارت له خوا د ۲۰۲۲ صادر شوی لارښود بیانوي چې مذهبي مشران باید د همجنسو اړیکې منع کړي او دا چې د همجنسبازۍ "ټینګې ادعاوې" باید د قضاوت او سزا لپاره د یاد وزارت د ولسوالۍ مدیریت ته راجع کړل شي. [[27]](#footnote-28)

ح. بنسټیزې ازادۍ

(الف) د بیان ازادي

۷۷. د ۲۰۲۱ کال د اګست څخه مخکې ۲۰ کلونو کې، په افغانستان کې د بیان ازادي او معلوماتو ته لاسرسی پراخ شوی و، که څه هم یو څه محدودیتونه موجود ول، په ځانګړې توګه کله چې راپور ورکول د ملي ګټو خلاف ګڼل کیدل. د اګست له ۱۵ راهیسې، حاکمو چارواکو په مکرر ډول د اسلامي اصولو، شریعت او ملي ګټو په پام کې نیولو سره د بیان ازادۍ تضمینولو لپاره پر خپلو ژمنو ټینګار کړی،[[28]](#footnote-29) او د ۲۰۲۲ په مارچ کې یې تایید کړه چې د ۲۰۱۵ کال د رسنیو قانون پر خپل ځای پاتې دی. [[29]](#footnote-30) خو د اګست له ۱۵ راهیسې، معلوماتو ته لاسرسی په زیاتیدونکې توګه ننګوونکی شوی، او د ژورنالیستانو خپلواکي او د بیان ازادي د پام وړ اندازه کمه شوې ده. د ۲۰۲۲ کال په می میاشت کې، افغانستان د بې پولې خبریالانو (RSF) د مطبوعاتو د ازادۍ په نړیوال شاخص کې له ۱۸۰ څخه ۱۵۶م مقام درلود، چې په ۲۰۲۱ کال کې له ۱۲۲ مقام ته راټیټ شو. [[30]](#footnote-31)

۷۸. راپورته کیدونکي او خپلسري تفسیر شوي قواعد او فرمانونه د ژورنالیستانو او رسنیو د کارکوونکو د توقیف او ورسره ناسم چلند لپاره د اساس په توګه کارول کېږي. د دې راپور تر لیکلو پورې، شپږ ژورنالیستان وژل شوي، څلور ژوبل شوي، او له ۱۰۰ څخه زیات په خپلسرې توګه توقیف شوي دي. [[31]](#footnote-32) د رسنیو کارکوونکي له بدني بریدونو، ګواښونو، وېرو او ځورونو سره مخ دي، چې په دې طریقو کې د ټیلیفون زنګونه او د استخباراتو د عمومي ریاست له لوري جلبونه شامل دي. [[32]](#footnote-33) یو ژورنالیست ځانګړي راپور ورکوونکي ته وویل "*د بیان ازادي او رسنیو ته لاسرسی په افغانستان کې نشته. په رسنیو کې چې هر څه ویل کېږي په بشپړه توګه کنترولېږي، هره رسنۍ چې د طالبانو هدایات ونه مني له جدي ګواښونو او تاوتریخوالي سره مخ کېږي. د ژورنالیستانو او د رسنیو د کارکوونکو خوندیتوب ته باید لومړیتوب ورکړل شي او کله چې خلک ورکېږي، یو څوک یې باید مسؤل وګڼل شي*".

۷۹. د دې ننګونو اغېز د رسنیو پر ښځینه کارکوونکو باندې لا زیات دی. د بې پولو خبریالانو په وینا، ۸۴ سلنه ښځو د اګست راهیسې خپلې دندې له لاسه ورکړې دي. [[33]](#footnote-34) د رسنیو د ښځینه کارکوونکو د جامو اړوند حکمونه جاري شوي دي[[34]](#footnote-35) او تر ټولو تازه پر تلویزون باندې د ښځو د مخ پوره پټولو امر دی. [[35]](#footnote-36) د ۲۰۲۲ کال د مارچ پر ۲۸مه، حاکمو چارواکو پر شخصي تلویزوني چینلونو باندې بندیز ولګولو چې له نړیوالو خپروونکو څخه یې خبرونه راخیستل، چې لامل یې د ښځینه خبریالانو له خوا د نامناسبو جامو اغوستل ښودل شوی دی. [[36]](#footnote-37)

۸۰. د عوایدو نشتوالي او د بهرنیو مرستو بندیدلو، معلوماتو ته لاسرسي، ځاني-سانسور کولو او د حاکمو چارواکو له خوا دوامدار فشار او ګواښونو د رسنیو د فعالیتونو په تړلو یا کمولو کې مرسته کړې ده. ځینو ژورنالیستانو خپلې دندې پرېښې دي یا یې د جدي ګواښونو ترلاسه کولو وروسته ځانونه پټ کړي دي چې د استخباراتو له عمومي ریاست څخه پټ شي. له ښاري سیمو بهر رسنۍ او خبریالان په ځانګړې توګه اغېزمن شوي دي. لږترلږه په څلورو ولایتونو کې هیڅ ځايي رسنۍ نشته او په ۱۵ ولایتونو کې د ۴۰ او ۸۰ سلنه ترمنځ رسنۍ تړل شوې دي.

۸۱. ځانګړی راپور ورکوونکی همدا ډول پر هنر او موسیقۍ د بندیزونو په اړه هم اندېښمن دی. حاکمو چارواکو پر ژوندۍ او ثبت شوې موسیقۍ بندیز لګولی دی او هنرمندان او موسیقي کاران یې بندي کړي او توقیف کړي او بریدونه یې پرې کړي دي. د ځانګړي راپور ورکوونکي د لیدنې په موده کې، نوموړي ته موسیقي کارانو خبر ورکړ چې دوی د طالبانو له واک ته رسیدلو سره سم فعالیتونه بند کړي دي. یو موسیقي کار وویل چې هغه یې له دې امله نیولی او د څلورو ورځو لپاره بندي کړی او دوه ورځې پر ملا په درو وهلی و چې په موبایل کې یې د موسیقۍ ویډیوګانې وې.

(ب) د سوله ییزو غونډو او ټولنو ازادي

۸۲. د جمهوریت تر سقوط سمدلاسه وروسته، بې شمېره سوله ییزې غونډې ترسره شوې چې ډېری وختونه یې مشري ښځو کوله، دا غونډې عموماً په کابل کې وې خو په نورو ولایتونو کې هم ترسره شوي دي. لومړنیو لاریونونو د نجونو د زده کړو، اجباري حجاب، د ښځو د حقونو، اقتصادي بندیزونو او بشري مرستې په څېر موضوعاتو باندې تمرکز کاوه. حاکمو چارواکو د سوله ییزو غونډو ازادي تر ډېره محدوده کړې ده. د لاریونونو د تیت او پرک کولو لپاره له شدید ځواک څخه کار اخلي، چې ژوندۍ وسلې، بتان، د مرچکو سپرۍ او اوښکې بهوونکی ګاز، او د لاریونوالو د هدف لاندې نیولو لپاره پر کورونو چاپې په کې شاملې دي، چې په عام محضر کې د ناخوښۍ اظهارولو لپاره د خلکو د انتقام وېره زیاتوي.

۸۳. په ۷-۸ سپټمبر، په هرات مزارشریف او کابل کې لاریون کوونکي چې ښځې هم په کې وې، ونیول شول، او ادعا کېږي چې جدي ناوړه چلند ورسره شوی چې تعذیب او مجرد توقیف په کې شامل دي. لاریونونو ته پوښښ ورکوونکي خبریالان هم نیول شوي، توقیف شوي او ناوړه چلند ورسره شوی دی، چې مجرد توقیف هم په کې شامل دی. [[37]](#footnote-38) یوې فعالې ځانګړي راپور ورکوونکي ته وویل چې طالبانو د نوموړې مېړه ته زنګونه وهل، چې مېړه یې د خپل امنیت لپاره نوموړې پرېښودله ځکه چې هغه لاریون کوونکې وه. یوې بلې فعالې وویل چې طالبانو ګواښ کولو چې لاریون کوونکي به د ژوند تر پایه د لارین له امله په زندان کې واچوي.

۸۴. په ورته وخت کې، چارواکو ځینې لاریونونو ته اسانتیاوې برابرې کړي دي چې د هغو موضوعاتو په اړه ول چې طالبان یې ملاتړ کوي لکه د اقتصادي بندیزونو لرې کول، د شتمنیو له کنګل ایستل او د حجاب په اړه د طالبانو پالیسي.

(ج) د بشري حقونو مدافعین او شړیدونکې مدني فضا

۸۵. ځانګړی راپور ورکوونکی د چټکې شړیدونکې مدني فضا او هغه دوامداره فشار په اړه اندېښمن دی چې مدني ټولنې، په ځانګړې توګه د بشري حقونو ادارې، ورسره د حاکمو چارواکو له لوري مخ دي. نوموړی د بشري حقونو او د ښځینه حقونو د مدافعینو (چې پورته ذکر شول) په وړاندې د سرغړونو بې شمېره راپورونه ترلاسه کوي او په ځانګړې توګه اندېښمن دی چې له ځینو یې ازادي سلب شوې ده. د بشري حقونو کارونه او مدني فضا د یوې سوله ییزې ټولنې لپاره ډېره مهمه ده چې د خلکو حقونو ته په کې درناوی کېږي. ډېرې مدني ټولنې غیرفعاله شوې دي او د بشري حقونو ډېری فعالان، او په ډېرو حالتونو کې بشپړې ادارې د ګواښونو او وېرې له امله نورو هیوادونو ته انتقال شوې دي چې ځینې یې هملته خپلو کارونو ته ادامه ورکوي. د ۲۰۲۱ له اګست وروسته انتقال او بیامېشتیدل ډېر ستونزمن شوي دي او د نړیوالې ټولنې له خوا لا ډېرو هڅو ته اړتیا ده. د بشري حقونو ځینو ادارو خپل تمرکز د فنډ د شتوالي یا د حاکمو چارواکو په لارښوونه بشردوستانه کارونو ته ګرځولی دی.

۸۶. د اګست ۱۵ نه وروسته، سمدلاسه د افغانستان د بشر حقونو خپلواک کمیسیون په عمومي توګه د امنیت اړوند اندېښنو له امله خپل فعالیتونه ودرول، او طالبانو په هیواد کې د دې کمیسیون اړوندې ټولې ودانۍ اشغال کړې. د ۲۰۲۱ کال په سپټمبر میاشت کې، دوی یوه اعلامیه خپره کړه چې د دې کمیسیون حالت یې په کې بیان کړ او اندېښنه یې څرګنده کړه چې دوی خپل فعالیتونه پر مخ نه شي وړلی، له حاکمو چارواکو یې غوښتنه وکړه چې د دوی ماموریت او خپلواکۍ ته درناوی وکړي، پرته له دې چې د دوی پر ښځینه کارکوونکو باندې محدودیتونه وضع کړي. د ۲۰۲۲ کال د می پر ۱۷مه، حاکمو چارواکو د افغانستان د بشر حقونو خپلواک کمیسیون ملغی اعلان کړ. د افغانستان د بشر حقونو خپلواک کمیسیون د می پر ۲۶مه یوه رسنیزه اعلامیه خپره کړه چې یاد اعلان یې غیرقانوني وبللو او خپلو کارونو ته یې ژمنتیا وښوده. [[38]](#footnote-39) یاد کمېسیون په جلا وطنۍ کې ډېرې بیانیې صادرې کړې دي. ځانګړی راپور ورکوونکی اندېښمن دی چې دې وضعیت د بشري حقونو د سرغړونو او ناوړه استفادو قربانیان د جبران له سرچینو پرته پرېښي دي، ځکه چې هیڅ داسې باوري او خپلواک کورني میکانیزمونه نشته چې دا اندېښنې وڅاري، مستندې یې کړي او د حاکمو چارواکو مقام ته یې وړاندې کړي.

VI. د عدلي چارو اداره کول

۸۷. په جمهوریت کې عدلي سیستم په قضايي اجراآتو کې له خنډونو او اداري فساد سره لاس او ګریوان و او د هیواد ډېره برخه یې له لاسرسي څخه بهر وه. خو په دې سکتور کې د ظرفیت لوړونې په نتیجه کې یې فعالانو او نهادونو تعریف شوي اصول لرل، ډېرې قضیې د خپرو شوو قوانینو پر بنسټ فیصله کیدلې، او لازمې پروسې په پراخه کچه مراعات کیدلې. د طالبانو واک ته رسیدلو راهیسې، دا سیستم تر ډېره پورې غیرفعال پروت دی. پخواني قاضیان او ښځې د حاکمو چارواکو له عدلي سیستم څخه محروم شوي دي، او د نافذو قوانینو او پروسو په اړه بې اطمیناني موجوده ده. حاکمو چارواکو ځانګړي راپور ورکوونکي ته ډاډ ورکړ چې د جمهوریت د وخت قاضیان له دندو لرې شوي نه دي او اوس هم تنخوا ورکول کېږي، خو نوموړي ته قاضیانو معلومات ورکړل چې دوی ته د ۲۰۲۱ کال له اګست راهیسې هیڅ تنخوا یا امتیازات ورکول شوي نه دي.

۸۸. د عدلیې وزیر، قاضی القضات، لوی څارنوال، او د کلیدي عدلي بستونو اشغالوونکي ټول نوي ګومارل شوي اشخاص دي چې سیکولر حقوقي نه، بلکې مذهبي روزل شوي دي. د ولایتونو او ولسوالیو د محکمو ترڅنګ، په ولایتونو کې حاکم چارواکي واک لري چې عدلي چارې اداره کړي، او د امنیتي کارکوونکو لپاره یوه نظامي صلاحیت لرونکې محکمه ایجاد شوې ده.

۸۹. د ۲۰۲۱ په نومبر میاشت کې، حاکمو چارواکو د مدافع وکیلانو د انجمن نیول اعلان کړل،[[39]](#footnote-40) چې د دوی د وکالت جوازونو د صادرولو صلاحیت یې لغوه کړ. وکیلان کولی شي چې د مؤکلینو استازیتوب وکړي او ډېری څارنوالان پر دندو دي، خو دوی ډېری وختونه د قاضیانو له خوا له نظره غورځول کېږي او په ډېرو ځایونو کې له محکمو څخه د قضیو د چټکولو په بهانه منع شوي دي. د نافذه قوانینو، عدلي پروسو او د لاسرسي وړ جبران په اړه شک او تردید موجود دی. قضیې په غیرمعمولي ډول په عدلي ادارو او دفترونو کې اداره کېږي. د غلا او ډاکې په څېر جرایم د امنیتي ځواکونو له خوا حل کېږي پرته له دې چې څارنوالان یا قاضیان په کې ښکېل شي. په ځینو ولایتونو کې، جدي جرایم هم د څارنوال یا مدافع وکیل له مرستې پرته اجراء کېږي.

۹۰. پخواني قاضیان د طالبانو یا اوسنیو خوشي شوو بندیانو له خوا، چې دوی یې قضیې پر مخ وړلې، د غچ اخیستنې په لوړ خطر کې دي. ځینې قاضیان او څارنوالان له هیواده تښتیدلي دي، خو ډېری یې پاتې دي او له ګواښونو او تاوتریخوالي سره مخ دي، چې په دې کې د هغو خلکو له خوا ګواښونه هم شامل دي چې دوی حساب ته راکش کړي ول. یوې ښځینه قاضي، چې د یوه ولایت په استیناف محکمه کې یې کار کاوه او اوسمهال پټه ګرځي، ځانګړي راپور ورکوونکي ته وویل چې هغو سړیو ورته د مرګ ګواښونه کړي دي چې نوموړې پرې د حبس حکم کړی و او اوس د طالبانو له خوا خوشې شوي دي. له دوی څخه ځینې یې د طالبانوغړي ول چې اوس د ولایتي ادارې غړي دي. د نوموړې پخوانیو کورونو ته طالبان ورغلي دي او له ګاونډیانو یې د هغې د پتې په اړه پوښتنې ګروېږنې کړې دي. د جولای پر ۱۶مه، په خوست ولایت کې یو پخوانی څارنوال د نامعلومو وسلوالو له خوا ووژل شو. نوموړی د هغه لږترلږه شلو څارنوالانو له جملې څخه دی چې ادعا کېږي د ۲۰۲۱ کال د اګست له ۱۵مې راپدېخوا وژل شوي. [[40]](#footnote-41) د دې قضیو د پلټنې اړوند هیڅ معلومات نشته.

۹۱. حاکمو چارواکو له اسلامي شریعت سره د موجودو قوانینو او مقرراتو د مطابقت د ارزونې اعلان وکړ او د حاکمو چارواکو د عدلیې وزارت تر رهبرۍ لاندې یو کمیسیون باندې کار روان دی. په هر حال، دوی د دې ارزونې د پروسې په اړه ډېر کم معلومات وړاندې کړي دي، چې دا قوانین کومې ساحې پوښي یا دا چې له اسلامي شریعت سره کوم تناقض یې موندلی که نه.

۹۲. حاکمو چارواکو په تکرار سره ټینګار کړی دی چې د نظم او امنیت ټینګول د دوی لومړیتوب دی. د ۲۰۲۱ کال په اکټوبر میاشت کې، "د صفونو د تصفیې کمیسیون" ایجاد شو چې د طالبانو د غړو له خوا د ناوړه استفادې شکایتونه وڅېړي. د راپورونو له مخې، نوموړي کمیسیون ۴۰۰۰ غړي ایستلي دي. [[41]](#footnote-42) چارواکو ډېر کسان نیولي، توقیف کړي او د قانون د نافذولو د مسلکي کولو او د خپلسریو د راکمولو لپاره یې د پولیسو یونیفورم جبري کړی دی. راپورونه وايي چې یاد کمیسیون هڅه کړې ده چې د ناوړه استفادو د قربانیانو شکایتونه وڅېړي او مرتکبین حساب ته راکش کړي، که څه هم داسې هیڅ جزئیات نشته چې یاد کمیسیون څوک د عدلي تعقیب لپاره راجع کړي که نه.

۹۳. ستر رهبر د ۲۰۲۲ په اختریز پیغام کې، د امربالمعروف او نهی عن المنکر تر وزارت لاندې د شکایتونو د اوریدلو ادارې د ایجادولو اعلان وکړ، چې دنده یې د ښاروندانو د شکایتونو ترلاسه کول او ځوابول دي. [[42]](#footnote-43) که څه هم جزئیات روښانه نه دي، خو د دې ډول میکانیزم ایجادول د افغانستان د بشر حقونو خپلواک کمیسیون په څېر یوې خپلواکې ادارې ځای نه شی نیولی، ځکه چې د دوی دنده، لکه څنګه چې ځانګړي راپور ورکوونکي ته د حاکمو چارواکو له خوا تشریح شوې ده، د نورو کارونو ترڅنګ د اخلاقي جرایمو مخنیوی کول، د شرابو او نشه يي توکو په څېر ساحو باندې محدودیتونه وضع کول، د جامو اړوند مقررات او د موسیقۍ او کتابونو منع کول دي.

VII. پایلې او سپارښتنې

**۹۴. یو کال وړاندې، د نړیوالو ځواکونو وتلو، د افغانستان د اسلامي جمهوریت سقوط او د طالبانو له خوا د واک نیولو سره ډېری افغانان او نور خلک د وېرې په حالت کې مخ شول چې د ۱۹۹۶ او ۲۰۰۱ تر منځ د دوی له پخواني رژیم څخه یې دردناکې خاطرې لرلې. په هر حال، د اسلام په چوکاټ کې، د ښځو د حقونو په شمول، د بشري حقونو رعایتولو اړوند د دوی ډاډورکونې ته په پام سره، یو څه هیلې وې چې د نجونو او ښځو په شمول د ټولو لپاره به د تېرو دوه لسیزو لاسته راوړنې، لږترلږه تر یوه بریده پورې خوندي وساتل شي. خو اوس وضعیت تر دې حده خراب شوی دی چې د بشري حقونو بحران د افغانستان له بشري او مالي بحران سره برابر دی.**

**۹۵. که څه هم د اقتصادي او ټولنیزو حقونو په وړاندې کولو کې پاتې راتللو کې ټول لوري تر یوې اندازې مسؤلیت لري، خو د ملکي، سیاسي او کلتوري حقونو له منځه تلل، چې پراخ شمېر سرغړونې په کې ترسره کېږي، په لومړنۍ توګه د طالبانو د کړنو او د مسؤلینو په توګه په مکلفیتونو کې د دوی د پاتې راتللو له امله دي. وضعیت ډېر وخیم دی او استبداد ته د هیواد د غورځیدلو نښې نښانې لیدل کېږي. طالبان اوس هم فرصت لري چې وضعیت کنترول کړي، چې په تګلاره کې د پام وړ بدلون ته اړتیا لري. طالبان باید ټولشموله اوسي، د ښځو حقونو ته درناوی وکړي، د لیدلورو تنوع او اختلاف ومني، خلک خوندي کړي، تاوتریخوالي محکوم کړي، د بشري حقونو څخه ناوړه استفادې او سرغړونې په ګوته کړي او ځواب ورکړي، د څارنې د ادارو په شمول د قانون حاکمیت بېرته ورغوي، او حساب ورکول ومني، ویې غواړي او وړاندې یې کړي. دوی باید د خپلو اقوالو او اعمالو ترمنځ فاصله راکمه کړي او په دې اړه به وروسته قضاوت وکړل شي.**

**۹۶. په ورته وخت کې، نړیواله ټولنه باید نن ورخ په افغانستان کې د روان وضعیت اړوند خپله دنده او مسؤلیت وپېژني. که څه هم په تېرو ۲۰ کلونو کې ډېر کارونه ترسره شول چې هغه نهادونه تقویه کړي چې د بشري حقونو د لوړاوي او خوندیتوب لپاره طرحه شوي ول او دا چې ډاډ ورکړي چې د افغانستان خلک له دې حقونو څخه استفاده کوي، په دې اړه تعمق ته اړتیا ده چې نور څه باید شوي وای چې د بشري حقونو د بحران مخه ونیسي او اوس یې باید د حل لپاره څه وشي. په دې توګه، نړیواله ټولنه باید د افغان قربانیانو او ژغورل شوو کسانو اهمیت درک کړي او دوی ته غوږ ونیسي چې دوی د افغانستان د بیارغولو لپاره څه اړین ګڼي. په برابره توګه، نړیواله ټولنه باید د ژوند له ټولو عرصو څخه د افغانانو غږونو ته پاملرنه وکړي چې په هیواد کې د نافذې عفوې د ثابتو او اغېزناکو ننګونو اړوند د حساب ورکونې او عدالت غوښتنه کوي او دا چې د تېر ناسمې کړنې جبران کړي چې په راتلونکي کې یې د بیاپېښیدو مخه ونیول شي.**

**۹۷. ځانګړی راپور ورکوونکی لاندې سپارښتنې وړاندې کوي:**

*۹۸. حاکمو چارواکو ته:*

(الف) د اساسي قانون نظم بیرته راوګرځوئ او هغو مقرراتو او فرمانونو ته بیاکتنه وکړئ چې واک ته له رسیدلو راهیسې مو صادر کړي دي چې د نړیوالو بشري حقونو له معیارونو سره یې سم کړئ؛ له ملګرو ملتونو او اړوندو نهادونو څخه د تخنیکي همکارۍ غوښتنه وکړئ.

(ب) د نافذو قوانینو اړوند وضاحت او اطمینان، او عدلي خپلواکي او ظرفیت اعاده کړئ؛ قاضیان او وکیلان، په ځانګړې توګه ښځې، له غچ اخیستنو خوندي کړئ.

(ج) د مسؤلینو په توګه مو خپل مسؤلیتونه ومنئ چې ټول افغانان د ژوند اړوندو او امنیتي ګواښونو په وړاندې خوندي کړئ که د هر چا له خوا وي او د نړیوالو معیارونو سره سم، د دې ډول ټولو بریدونو د پلټنو او حساب ورکولو لپاره ګامونه پورته کړئ، چې په کې پر نژادي او مذهبي ټولنو لکه هزاره ګانو او شیعه ګانو او همدا ډول صوفیانو او سیکانو باندې بریدونه شامل دي چې د سیستماتیک ماهیت لرونکي دي، او د بشریت ضد جرمونو نښې په کې ښکاري.

(د) په بېړنۍ توګه ټولې هغه پالیسۍ او فرمانونه لغوه کړئ چې بې موجبه د ښځو او نجونو پر حقونو او اساسي ازادیو باندې محدودیتونه وضع کوي، چې په دې کې د تګ راتګ ازادي او د کار حقونه او عمومي ګډون شامل دي.

(ه) په مستقیمه توګه له ښځو سره تعامل وکړئ او په ګډه سره یو عملي کاري پلان جوړ کړئ چې روښانه مهالوېش ولري چې په زده کړو، ګومارنه، حکومتولۍ او د ژوند په ټولو عامه اړخونو کې د ښځو مساوي ګډون تضمین کړي او نور حقوقي یا د پالیسۍ ګامونه واخلئ چې د دوی پر ژوند اغېز لري.

(و) د نجونو ټول ثانوي ښوونځي سمدلاسه او په غیرمشروطه توګه پرانیزئ، او د نجونو او هلکانو لپاره د مساوي او کیفیت لرونکې زده کړې ډاډ ورکړئ.

(ز) په سملاسي توګه د ملګرو ملتونو د پاریس اصولو مطابق د بشري حقونو یو خپلواک ملي نهاد ایجاد کړئ، چې ټول بشري حقونه خوندي او لوړ کړئ، له عامو خلکو څخه شکایتونه ترلاسه کړئ او ستونزې د حاکمو چارواکو مخ ته کېږدئ. دا میکانیزم باید پراخ ماموریت او کافي سرچینې ولري.

(ح) په سملاسي توګه د هزاره وو په شمول د ټولو نژادي او مذهبي لږه کیو ډلو پر ضد تبعیض کوونکي قوانین، پالیسۍ او عرفونه لغوه کړئ؛ د دوی پر ضد تبعیض او تاوتریخوالی منع او مخه یې ونیسئ؛ او په ټولو تصمیم نیوونکو پروسو کې د دوی د استازیتوب ډاډ ورکړئ چې د دوی پر ژوند اغېز لري.

(ط) د مدني ټولنې د فعالانو او رسنیو لپاره یو توان بښونکي چاپیریال برابر کړئ چې خپل فعالیتونه له خنډونو او د غچ اخیستنې له وېرې پرته پرمخ بوځي؛ او د مدني ټولنې او خبریالانو په وړاندې د وېرونې او بریدونو قضیې وپلټي؛ مرتکبین عدالت ته راکش کړي؛ د بیان د ازادۍ او معلوماتو ته د لاسرسي تضمینولو لپاره ټول اړین ګامونه پورته کړي.

(ی) ملموس او غیرملموس کلتوري میراث خوندي کړئ او د اقتصادي، ټولنیزو او کلتوري حقونو د نړیوال کنوانسیون له ۱۵ مادې او د وسلوالې شخړې په دوران کې د کلتوري شتمنۍ د خوندیتوب کنوانسیون او د هغه له دوه اختیاري پروتوکولونو سره بشپړ مطابقت وکړئ.

(ک) عمومي عفوه پلې کړئ او داسې ګامونه واخلئ چې له نړیوالوو معیارونو سره سم د خپلسرو توقیفونو او نیولو، صحرايي محاکمو، اجباري ورکیدلو، تعذیب او ناوړه چلند ټولې قضیې، چې د چارواکو یا د دوی په استازیتوب نورو خلکو له خوا ترسره شوې وي، په بشپړه توګه وپلټي او مخه یې ونیسي او مرتکبین یې د جرایمو د شدت مطابق سزا باندې محکومېږي، چې په دې کې د هغو افراد او د هغوی د کورنیو په وړاندې جرایم شامل دي چې د داعش-خراسان او ملي مقاومت جبهې په شمول، له وسلوالو ډلو سره په تړاو تورن شوي دي.

(ل) د تعذیب پر ضد کنوانسیون د ۱ مادې مطابق تعذیب په صریحه توګه منع کړئ؛ ډاډ ورکړئ چې د تعذیب او ناوړه چلند ټولې قضیې په چټکه او بشپړه توګه پلټل شوي او تعقیب شوي دي او مرتکبین یې له عادلانه محاکمې وروسته له نړیوالو معیارونو سره سمه سزا باندې محکوم شوي دي؛ ټول شخصي زندانونه په سملاسي توګه له منځه یوسئ او په کې ساتل شوي زندانیان خوشې کړئ؛ د توقیف شرایط ښه کړئ او د مخنیوي یو ملي میکانیزم لکه څنګه چې د تعذیب پر ضد کنوانسیون په اختیاري پروتوکول کې، ذکر شوی دی ایجاد کړئ.

(م) په عادلانه او شفافه توګه د کورنیو سرچینو او نړیوالې مرستې له لارې د کافي سرچینو د بسیجولو هڅې ګړندۍ کړئ، چې په کې د روښانه مالي پالیسۍ تصویبول، په اغېزناکه توګه د مالیاتو راټولول او له اداري فساد سره مبارزه کول شامل دي؛ او ډاډ ورکړئ چې په جنسیت-حساسه توګه د اساسي خدمتونو لپاره په کافي اندازه ملي بودیجه ځانګړې شوې ده، چې د اقتصادي، ټولنیزو او کلتوري حقونو د تحقق لپاره اړینه ده.

(ن) ډاډ ورکړئ چې د ښځو، نجونو، اقلیتونو ډلو اړوند اشخاصو، او معلولیت لرونکو اشخاصو په شمول محرومو او څنګ ته شوو ډلو ته په ځانګړې پاملرنې سره، د ټولو افغانانو لپاره اساسي خدمتونه وړاندې شوي دي؛ او دا چې نړیواله مرسته په هیواد کې تر ټولو بېوزلو او محرومو خلکو ته رسیدلې ده، چې په کې د ښځینه کارکوونکو په شمول د ټولو مرستندویه کارکوونکو لپاره خوندي او له خنډ پرته لاسرسي تضمینول هم شامل دي.

(س) د هیواد لپاره د ملګرو ملتونو له ځانګړي استازي، د کډوالو چارو ادارې، یوناما او د تړونونو د نهادونو او د ملګرو ملتونو د نورو ځانګړو اجراآتو په شمول، د بشري حقونو له نورو میکانیزمونو سره همکاري پیاوړې او ادامه ورکړئ.

۹۹. نړیوالې ټولنې او غړو دولتونو ته:

(الف) مرستې او همکارۍ وړاندې کولو ته ادامه ورکړئ چې ډاډه اوسئ چې د بشري حقونو د تحقق لپاره کافي سرچینې موجودې دي، په ځانګړې توګه له تبعیض پرته د کافي خوړو، د څښلو اوبو، حفظ الصحې، روغتیا او زده کړې د حقونو لپاره؛ داسې میکانیزمونه پلي کړئ چې د بشري مرستې په پلانولو، تصمیم نیولو، وړاندې کولو او څارلو کې د ښځو په شمول د ټولو ډلو معنی لرونکی ګډون او مشاورت تضمین کړي؛ او د محرمو شوو ډلو لومړیتوب په پام کې نیولو سره د دې مرستو د عادلانه وېش ډاډ ورکړئ، او دا چې تر ټولو اړمنو خلکو ته په رسیدلو کې د ښځینه مرستندویه کارکوونکو نقش پیاوړی شوی دی.

(ب) د بشري حقونو د سرغړونو او ناوړه استفادې د حساب ورکولو د پیاوړي کولو لپاره اړین ګامونه واخلئ، چې په کې د دې ماموریت او نورو طریقو له لارې احتمالي میکانیزمونه شامل دي، څو د عفوې اړوند ځوابونه ووايي، د قربانیانو او ژوندي پاتې شوو لپاره جبران وړاندې کړي او مرتکبین عدالت ته راوکاږي.

(ج) اضافي وسیلې وسپړئ، چې په کې هڅونې او سزاګانې شاملې دي چې حاکمو چارواکو ته قناعت ورکړئ چې ډاډ ورکړي د ښځو او نجونو حقونو ته درناوی شوی دی، خوندي شوي او ښه والی په کې راغلی دی؛ ټول اړین ګامونه واخلئ چې د ښځو او نجونو، په ځانګړې توګه د ښځو د حقونو د مدافعینو ملاتړ وکړئ او خوندي یې کړئ.

(د) ډاډ ورکړئ چې د لویانو نجونو د زده کړو لپاره د کافي فنډ تخصیص ته د لومړیتوب ورکولو په شمول، د نړیوالو او بشري حقونو له معیارونو سره سمه کافي او کیفیت لرونکې زده کړه وړاندې کړئ.

(ه) د بشري حقونو د مدافعینو د خوندیتوب لپاره ټولې اړینې هڅې وکړئ او د مدني ټولنو ظرفیت لوړ کړئ چې بشري حقونه د سیاسي ملاتړ له لارې خوندي او لوړ کړي، چې په دې کې د افغانستان دننه او بهر خلکو، په ځانګړې توګه د ښځو په مشرۍ ادارو لپاره د نرمښت منونکو او لاسرسي وړ فنډونو ترتیبات وړاندې کول هم شامل دي.

(و) د هزاره وو – شیعه ګانو، او همدا ډول د صوفيانو او سیکانو په څېر نژادي او مذهبي ټولنو باندې د بریدونو اړوند د هغو نړیوالو پلټنو ملاتړ وکړئ چې ځانګړی راپور ورکوونکی هم په کې شامل وي، چې د سیستماتیک ماهیت لرونکي دي او د بشریت ضد جرایمو نښې په کې څرګندېږي.

(ز) د هغو په خطر کې هیوادوالو لپاره د خوندي تګ ډاډ ورکړئ او ملاتړ یې وکړئ چې هیواد پرېږدي، لکه د بشري حقونو مدافعین، خبریالان، قاضیان، څارنوالان، او د همجنسبازانو د ټولنې غړي، چې ښځو ته په کې لومړیتوب ورکړل شي.

(ح) د ټولو هغو فعالیتونو یا مرستو لپاره د بشري حقونو روښانه شرایط وضع کړئ چې د طالبانو له تحریک یا تحریم شوو افرادو یا ادارو سره تقاطع کوي، او که وي، د طالبانو له خوا د بشري حقونو په اړه شوی پرمختګ درک کړئ.

(ط) داسې ګامونه پورته کړئ چې د افغانستان د اقتصاد بیارغونې ته لاره هواروي، چې په کې د تحریماتو نړیوال رژیم ته د بشري مصؤنیت پلي کول شامل دي چې له نړیوالو بشري حقونو او بشردوستانه قوانینو سره مطابقت تامین کړي، د منفي اغېزو د جبران لپاره اغېزناکې کړنې ترسره کړي؛ د پیسو هر ډول خوشې کول باید د داسې حفاظت تابع وي چې فنډونه د مرکزي بانکدارۍ او بشري فعالیتونو لپاره د لاسرسي وړ وي چې ټولو افغانانو ته یې ګټه ورسېږي.

(ی) د یوناما، په ځانګړې توګه د بشري حقونو خدمتونو لپاره ملاتړ پیاوړی کړئ.

۱۰۰. په افغانستان کې ملګرو ملتونو ته

(الف) د ملګرو ملتونو د ټولو سیستمونو، مدني ټولنو، عدلي میکانیزمونو او اړوندو چارواکو په کچه د ښې همغږۍ ډاډ ورکړئ، په دې موخه چې بشري حقونه خوندي او لوړ کړي، چې په کې له افغان مدني ټولنې سره د مشارکت پیاوړي کول او د کافي فیډبک/غبرګون کړیو او ملاتړ پر لاره اچول شامل دي.

(ب) له حاکمو چارواکو سره اړینه تخنیکي همکاري وکړئ چې د نړیوالو بشري تړونونو لاندې خپل مکلفیتونه اداء او پلي کړي؛

\_\_\_\_\_\_\_\_\_\_\_\_\_\_\_

1. A/HRC/RES/48/1 . [↑](#footnote-ref-2)
2. Ibid. [↑](#footnote-ref-3)
3. وګورئ, <https://www.ohchr.org/en/instruments-mechanisms/instruments/international-covenant-civil-and-political-rights> [↑](#footnote-ref-4)
4. A/HRC/RES/48/1 [↑](#footnote-ref-5)
5. سي این این، پر کابل د متحده ایالتونو د برید په پایله کې د ماشومانو په ګډون د یوې کورنۍ لس تنه غړي ووژل شول، ۳۱ اګست ۲۰۲۲، <https://edition.cnn.com/2021/08/29/asia/afghanistan-kabul-evacuation-intl/index.html> [↑](#footnote-ref-6)
6. ملي رادیو تلویزون پښتو، ټویټر، د هیواد د علماوو لویه غونډه د یوولسو مادو په پرېکړه لیک پای ته ورسیده. [(20) RTA Pashto on Twitter: "د هېواد د علماوو لویه غونډه د یوولسو مادو په پرېکړه لیک پای ته ورسېده! لومړۍ برخه! ۱/۵ https://t.co/o2oLp1J0qO" / Twitter](https://twitter.com/rtapashto/status/1543224912000737281)> . [↑](#footnote-ref-7)
7. خامه پریس نیوز ایجینسي، طالبانو د بهر مېشتو افغان شخصیتونو د رابللو لپاره کمیسیون ایجاد کړ.۱۶ مارچ ۲۰۲۲، <[www.khaama.com/taliban-establishes-commission-to-invite-afghan-figures-in-exile-234534634/](http://www.khaama.com/taliban-establishes-commission-to-invite-afghan-figures-in-exile-234534634/)>. [↑](#footnote-ref-8)
8. یوه ښځه چې له ځانګړي راپور ورکوونکي سره یې افغانستان ته د هغه د لیدنې پر مهال خبرې کړې وې. [↑](#footnote-ref-9)
9. CESCR, general comment No. 13 (1999) paras. 58-59. [↑](#footnote-ref-10)
10. Ibid., para. 1. [↑](#footnote-ref-11)
11. د جنسیت چټک تحلیل افغانستان – د ډیټا ثانوي کتنه (۳مسوده) – چې د خوندیتوب کلستر ته اشاره کوي، PRot تحلیل ۳ ربع، اکتوبر ۲۰۲۱، ۷ مخ [↑](#footnote-ref-12)
12. <https://news.un.org/en/story/2022/07/1121852>. [↑](#footnote-ref-13)
13. [See  [https://reliefweb.int/report/afghanistan/human-rights-afghanistan-15-august-2021-15-june-2022-endarips](%20%20https://reliefweb.int/report/afghanistan/human-rights-afghanistan-15-august-2021-15-june-2022-endarips)](file:///C:\Users\jungrin.kim\AppData\Local\Microsoft\Windows\INetCache\Content.Outlook\GE1JJ3H6\See%20https:\reliefweb.int\report\afghanistan\human-rights-afghanistan-15-august-2021-15-june-2022-endarips) [↑](#footnote-ref-14)
14. Center for Strategic and International Studies, “Women-Owned Businesses in Afghanistan Are in Jeopardy”, 10 September 2021. [↑](#footnote-ref-15)
15. [UNDP-AFG-Afghanistan-Socio-Economic-Outlook-2021-2022.pdf](https://www.undp.org/sites/g/files/zskgke326/files/migration/germany/UNDP-AFG-Afghanistan-Socio-Economic-Outlook-2021-2022.pdf) [↑](#footnote-ref-16)
16. https://twitter.com/afghanistanmof/status/1549377432033058817/photo/1 [↑](#footnote-ref-17)
17. <https://reliefweb.int/report/afghanistan/wfp-afghanistan-situation-report-10-june-2022>. [↑](#footnote-ref-18)
18. See https://reliefweb.int/report/afghanistan/afghanistan-humanitarian-needs-overview-2022-january-2022. [↑](#footnote-ref-19)
19. د افغانستان د بشري حقونو او ډیموکراسۍ اداره، د موضوعي پالیسۍ څېړنیزه رساله ۴: وینې مو وچوي [↑](#footnote-ref-20)
20. A/76/862-S/2022/485 [↑](#footnote-ref-21)
21. د بشر حقونو د څار اداره، افغانستان: طالبانو تورن ملیشه یان وژلي، ورک کړي دي، ۷ جولای ۲۰۲۲ [↑](#footnote-ref-22)
22. یوناما، په افغانستان کې بشري حقونه: ۱۵ اګست – ۱۵ جون ۲۰۲۲، جولای ۲۰۲۲، مخ ۳۷ وګورئ. [↑](#footnote-ref-23)
23. اسوشیټیډ پریس، د افغانستان د یهودي ټولنې وروستي غړي هیواد پرېښود، ۸ سپټمبر ۲۰۲۱ <<https://www.theguardian.com/world/2021/sep/08/afghanistans-last-jew-leaves-country>> [↑](#footnote-ref-24)
24. الجزیره، د افغانستان د هندو او سیک ټولنو کموالی، ۱ جنوري ۲۰۱۷ <<https://www.aljazeera.com/features/2017/1/1/the-decline-of-afghanistans-hindu-and-sikh-communities>> : an interview with a Sikh member of the upper house. [↑](#footnote-ref-25)
25. د ماشومانود ژغورنې مؤسسه، د ګڼ سکتوري اړتیاوو ارزونې اپډیټ، جون ۲۰۲۲، ۸ مخ [↑](#footnote-ref-26)
26. د ماشومانو د ژغورنې مؤسسه، د ۱۰ ملیونه په شاوخوا کې ماشومان له لوږې سره مخ دي ځکه چې خوراکي مرستې په یوازې ځای د اړتیاوو سخته څپه نه شي مهارولی، ۹ می ۲۰۲۲ <[www.savethechildren.net/news/almost-10-million-children-going-hungry-afghanistan-food-aid-alone-fails-meet-tidal-wave-need](file:///C:\Users\jungrin.kim\AppData\Local\Microsoft\Windows\INetCache\Content.Outlook\GE1JJ3H6\www.savethechildren.net\news\almost-10-million-children-going-hungry-afghanistan-food-aid-alone-fails-meet-tidal-wave-need)>. [↑](#footnote-ref-27)
27. د بشري حقونو د څار اداره، افغانستان: طالبان همجنسباز افغانان تر هدف لاندې نیسي، ۲۶ جنوري ۲۰۲۲. [↑](#footnote-ref-28)
28. د طالبانو د ستر رهبر د اختر مبارکۍ پیغام، ۶ جولای ۲۰۲۲، <https://justpaste.it/83k96> [↑](#footnote-ref-29)
29. وګورئ , <https://rsf.org/en/act-quickly-protect-afghan-journalists-rsf-tells-new-un-special-rapporteur> [↑](#footnote-ref-30)
30. [Ibid.](https://rsf.org/en/country/afghanistan) [↑](#footnote-ref-31)
31. بې پولې خبریالان، په افغانستان کې د ژورنالیستانو ډېرې خپلسرې نیونې، ۱۰ جون ۲۰۲۲ <<https://rsf.org/en/many-arbitrary-arrests-journalists-afghanistan>>. [↑](#footnote-ref-32)
32. د ژورنالیستانو نړیوال فدراسیون، احصائیوي راپور: د دولت له سقوط وروسته په افغانستان کې د فعالو او غیر فعالو رسنیو په اړه هر اړخیزه احصائیه، ۲ فبروري ۲۰۲۲ <<https://www.ifj.org/fileadmin/Statistics_Report__Newsletter__2__02Feb2022.pdf>>. [↑](#footnote-ref-33)
33. بې پولې خبریالان، <https://rsf.org/en/country/afghanistan>. [↑](#footnote-ref-34)
34. بې پولې خبریالان، بې پولې خبریالان د طالبانو هغه هڅه غندي چې افغان ښځینه ژورنالیستانې پر مخ پټولو مجبوروي، ۲۵ می ۲۰۲۲ <https://rsf.org/en/rsf-condemns-taliban-s-attempt-cover-afghan-women-journalists-faces>. [↑](#footnote-ref-35)
35. ګارډین، طالبانو د افغان تلویزونونو ښځینه خبریالانو ته امر کړی دی چې خپل مخونه د خپرونو پر مهال پټ کړي، ۱۹ می ۲۰۲۲، <

    https://www.theguardian.com/world/2022/may/19/taliban-orders-female-afghan-tv-presenters-to-cover-faces-on-air>. [↑](#footnote-ref-36)
36. بې پولې خبریالان، د افغان خبریالانو د خوندیتوب لپاره چټک ګامونه واخلئ، بې پولې خبریالانو د ملګرو ملتونو ځانګړي راپور ورکوونکي ته وویل، ۱۱ اپریل ۲۰۲۲ < <https://rsf.org/en/act-quickly-protect-afghan-journalists-rsf-tells-new-un-special-rapporteur>>. [↑](#footnote-ref-37)
37. وګورئ: https://www.ohchr.org/en/press-briefing-notes/2022/02/press-briefing-notes-afghanistan-0 [↑](#footnote-ref-38)
38. د افغانستان د بشر حقونو خپلواک کمیسیون، رسنیزه اعلامیه: د طالبانو له خوا د بشر حقونو کمیسیون د لغوه کولو په اړه د دې کمیسیون دریځ، ۲۶ می ۲۰۲۲. <Afghanistan Independent Human Rights Commission (aihrc.org.af)> [↑](#footnote-ref-39)
39. طلوع نیوز، د مدافع وکیلانو خپلواک انجمن طالبانو په لاس کې واخیستو، ۲۸ نومبر ۲۰۲۱، https://tolonews.com/afghanistan-175659 [↑](#footnote-ref-40)
40. له یو پخواني څارنوال سره شخصي خبرې اترې [↑](#footnote-ref-41)
41. A/HRC/49/24 [↑](#footnote-ref-42)
42. د طالبانو د رهبر اختریز پیغام، ۶ جولای ۲۰۲۲، <https://justpaste.it/83k96> [↑](#footnote-ref-43)